8 muzium yang patut dikunjungi peminat kucing di seluruh dunia

Kucing merupakan haiwan kecil, berbulu lembut dan jinak ini sering dibela sebagai haiwan peliharaan. Malah, di dalam sejarah Mesir purba juga kucing menjadi haiwan kesayangan dan dianggap sebagai haiwan suci. Bagi penggemar kucing, anda bolehlah melawat muzium-muzium kucing yang mempamerkan artifak, sejarah dan juga kucing hidup di seluruh dunia ini.

Penduduk di Kuching, Sarawak ini sangat sukakan haiwan jinak ini. Ia sudah dapat dilihat daripada nama bandar tersebut sendiri. Anda juga akan menemui patung kucing terbesar di Malaysia di sana. Pada tahun 2017, telah berlangsung Anugerah dan Festival Filem ASEAN, di mana telah tercipta rekod paling ramai orang berpakaian seperti seekor kucing.

Di bandar ini juga terletak sebuah Muzium Kucing yang mengagumkan yang mempunyai empat galeri yang dipenuhi ribuan hasil seni kucing. Selain itu ia mempamerkan sejarah dan peninggalan termasuklah kucing yang dimumiakan dari zaman Mesir purba.

Siauliai yang merupakan bandar ke-4 terbesar di Lithuania ini mempunyai muzium kucing sendiri. Pencinta kucing tempatan iaitu Vanda Kavaliauskiene telah mengasaskan muzium itu pada tahun 1990 setelah koleksi barangan kucingnya menjadi terlalu banyak untuk disimpan di dalam pangsapuri kediamannya.

Pelawat kini boleh melihat ribuan tinggalan sejarah kucing termasuk gambar, hasil seni dan patung dari seluruh dunia. Juga terdapat zoo mini yang menempatkan pelbagai jenis baka kucing di situ.

Selain melihat pelbagai hasil seni kucing, muzium kucing di Minsk, Belarus ini mempunyai pameran istimewa untuk peminat kucing.

Anda boleh membaca buku kucing, bermain permainan berkaitan kucing, membuat hasil seni kucing dan juga anda boleh minum teh atau kopi di kafe yang dipenuhi kucing sambil membelai mereka. Kebanyakan kucing di sini adalah kucing pungut dan mereka diketuai oleh seekor kucing bernama Donut.

Ditempatkan di bangunan lama kurun ke-15 berhampiran terusan Herengracht, Amsterdam, Muzium Kattenkabinet yang bermaksud “kabinet kucing” ini memperlihatkan peranan kucing di dalam sejarah seni dan budaya. Pengasasnya, Bob Meijer membuka muzium ini pada tahun 1990 sempena kematian kucing kesayangan, John Pierpont Morgan yang dinamakan sempena seorang pakar perbankan Amerika.

Satu ruangan khas telah diperuntukkan untuk mengingati John Pierpont Morgan di Kattencabinet ini berserta hasil lukisan pelukis tersohor dari seluruh dunia. Beberapa ekor kucing gebu juga menjadi penjaga setia muzium ini.

Para penggemar budaya dan kucing Asia boleh melawati Muzium Maneki Neko atau bermaksud "muzium Kucing Bertuah" ini. Bertempat di ruangan yang agak kecil, ia menampilkan lebih 1,000 hasil seni kucing Jepun yang dipercayai membawa tuah. Kita biasanya melihat patung kucing melambai ini di kebanyakan kedai di Asia.

Pengasasnya iaitu Micha Robertson mula mengumpul patung kucing melambai ini dalam pelbagai bentuk, saiz dan rekaan lebih dari sedekad yang lalu. Robertson bukanlah bersendirian dalam hal ini kerana muzium kucing melambai ini juga terdapat di Okayama dan Seto di Jepun.

Yumeji Takehisa (1884-1934) ialah seorang pelukis dan penyair Jepun yang sangat terkenal pada era Taisho. Pengunjung boleh melihat hasil seninya di Muzium Kesenian Yumeji, Okayama.

Di sini, terdapat seekor kucing hitam bernama Kuronosuke, yang sama seperti kucing yang terdapat di dalam lukisan terkenal Yumeji. Bertugas sebagai maskot dan penyambut tetamu di muzium ini, Kuronosuke sentiasa dilihat memakai riben merah di lehernya. Kucing comel yang telah diselamatkan daripada sebuah kemalangan pada tahun 2016 ini sangat terkenal di kalangan pengunjung namun ia lebih berminat mengejar tikus daripada bermesra dengan tetamu.

Seorang pensyarah biologi yang sudah bersara, Harold Sim telah menjadi pengumpul barangan kucing sepenuh masa. Bersama isterinya Kay, mereka menghabiskan masa selama 30 tahun membina koleksi mereka ini dan mula membuka Muzium Kucing Rumah Amerika pada April 2017 untuk orang ramai.

Muzium ini mempunyai 2 ruangan yang dipenuhi dengan hampir 10,000 hasil seni dan tinggalan kucing. Sebahagian daripada koleksi mereka ialah mainan kucing lama, tangkal kucing Mesir purba dan juga mumia kucing kurun ke-16. Hasil jualan tiket muzium pula akan disumbangkan kepada pusat perlindungan kucing Catman2 yang dibuka oleh pasangan ini pada tahun 2002. Pusat perlindungan Catman2 yang menyelamatkan sebanyak 80 ekor kucing terbiar setahun ini juga banyak mempamerkan hasil seni kucing di dalam premis.

State Hermitage Museum ini menempatkan lebih 3 juta hasil seni dan artifak dan ditempatkan di bangunan bersejarah yang sangat besar. Penjaga keselamatan bangunan ini terdiri daripada ejen-ejen hebat yang berbulu dan berekor.

Bangunan ini yang dulunya menjadi kediaman keluarga diraja Tsars Russia ini dinamakan “Winter Palace”. Dilaporkan ia telah menjadi kediaman kucing semenjak ratusan tahun yang lalu apabila Ratu Elisabeth mengumpul kucing-kucing baka terbaik sejak 1745 untuk menangani masalah tikus yang banyak di dalam bangunan yang besar itu. Setelah itu, semasa pemerintahan Catherine the Great, beliau menggelarnya sebagai istana kucing.

Hari ini, dengan kehadiran banyak kucing jalanan yang mendiami bahagian bawah tanah bangunan ini, lokasi yang menjadi rumah kepada koleksi sejarah ini hampir bebas daripada gangguan tikus. Kucing-kucing di muzium ini dijaga oleh sukarelawan sepenuh masa. Mereka juga bebas berkeliaran ke semua tempat kecuali galeri seni dan pejabat pengarah muzium. Selain itu, mereka juga boleh diambil untuk dibela.


10 Cubaan Rekod Dunia Guinness Yang Berakhir Dengan Kematian

Mencipta rekod dunia bukanlah suatu perkara mudah. Mempunyai bakat semulajadi sahaja tidak cukup. Mana tidaknya, ada yang sanggup melakukan perkara pelik dan tak masuk akal sehingga mengancam nyawa. Iluminasi.com membawa anda 10 percubaan rekod dunia yang berakhir dengan kematian.

Pelakon lagak ngeri dari India, Sailendra Nath Roy merupakan pemegang 2 rekod dunia Guinness yang berkaitan dengan rambut. Pada 2011, menerusi aksi flying-fox, dia berjalan sejauh 82.5 meter di atas wayar yang diikat dengan rambut ekor kudanya. Pada 2012, dia menarik pula sebuah enjin dan empat gerabak kereta api warisan Darjeeling Himalayan Railway sepanjang 2.5 meter dengan rambutnya.

Tidak puas dengan pencapaiannya itu, Roy mahu memperbaiki rekod sulungnya. Aksi kali ini lebih berbahaya, iaitu menyeberangi Sungai Teesta sejauh 180 meter. Pada Ogos 2013, rambut Roy tersangkut pada wayar ketika separuh perjalanan. Dia berjaya dibawa turun oleh penduduk tempatan 45 minit kemudian. Tetapi, dia disahkan meninggal dunia akibat serangan jantung.

Semasa perang dingin, Nick Piantanida dari Amerika Syarikat mahu mengatasi rekod dunia oleh angkasawan dari Rusia, untuk terjunan bebas berketinggian 24,500 meter dari permukaan laut. Pada Mei 1966, Piantanida terbang sehingga ketinggian 36,000 meter dan memulakan lompatan dari pesawatnya.

Malang tidak berbau, selepas 17,000 meter, suit khasnya mengalami gangguan tekanan udara. Menyedari bahaya yang sedang menanti, bilik kawalan Amerika melepaskan payung terjunnya lebih awal. Sebaik sampai ke tanah, kekurangan oksigen menyebabkan Piantanida mengalami kerosakan otak kekal dan koma. Dia meninggal dunia empat bulan kemudian.

Sumber: Wikipedia, The New York Times, Smithsonian Institution, Air and Space Museum

Asalnya seorang jurutera lombong, Lowell Bayles meraih populariti pada lewat 1920-an sebagai juruterbang lagak ngeri. Dia selalu membuat persembahan di seluruh Amerika Syarikat. Ketika acara National Air Races pada 1931, Bayles cuba memecahkan rekod rasmi bagi "World Landplane Speed Record".

Kelajuan Bayles ketika itu menghampiri 482 km/j, sewaktu bencana melanda. Penutup bahan api pesawatnya tiba-tiba longgar, terbang melalui cermin depan dan terkena pada Bayles sehingga dia pengsan. Pesawat itu kemudiannya terhempas dan dijilat api. Mayat Bayles tercampak hampir 100 meter dari kokpit.

Pada 1964, warga Inggeris, Donald Campbell satu-satunya individu yang memegang rekod kelajuan di darat dan air. Pada 1967, dia cuba untuk mengatasi rekod kelajuan di air miliknya sendiri. Ketika bot berkuasa jet itu hampir memecah rekod 480 km/j, perkara yang tidak diingini tiba-tiba berlaku.

Bot itu terangkat seketika ke udara, kemudian membanting Campbell ke dalam air dengan daya yang kuat. Dia serta-merta disahkan tidak bernyawa. Lebih menyayat hati, mayatnya hanya dijumpai 34 tahun kemudian. Orang ramai merasakan nahas itu dapat dielakkan. Ia dikatakan berpunca dari bot itu yang terlalu ringan, akibat kekurangan bahan api.

Tiada rekod rasmi bagi tempoh paling lama manusia ditanam hidup-hidup. Maka, Janaka Basnayake, seorang ahli silap mata berusia 24 tahun dari Sri Lanka, buat julung kalinya mahu menetapkan rekod itu.

Pada 2012, dia menyuruh beberapa rakan untuk menanamnya dalam sebuah lubang sedalam 3 meter. Selepas 7 jam setengah, Basnayake digali semula. Apa yang mengejutkan, dia didapati tidak lagi bernafas akibat lemas. Basnayake diberikan bantuan CPR, sebelum dibawa ke hospital. Beberapa jam kemudian, dia disahkan meninggal dunia.

Pada 2014, seramai 222 orang terjun dari ketinggian 6,000 meter untuk menyertai pembentukan terjun udara terbesar di dunia. Percubaan itu bercita-cita mengatasi rekod terdahulu, iaitu seramai 110 orang. Namun, malapetaka berlaku apabila payung terjun salah seorang dari mereka, Diana Paris gagal untuk dibuka.

Payung sokongan hanya berfungsi apabila dia sudah terlalu dekat dengan tanah. Paris yang berusia 46 tahun, merupakan penerjun udara berpengalaman, dengan pencapaian sebanyak 1,500 terjunan. Setelah diberi bantuan kecemasan, dia disahkan mati di tempat kejadian.

Sumber: Euro News, International Business Times, New York Daily News

Bagi menjayakan sebuah gimik, sejumlah 1.4 juta belon helium dilepaskan secara serentak ke langit Cleveland, Ohio. Namun, acara pada 1986 itu bertukar tragedi dan menyebabkan kerugian jutaan dolar. Secara kebetulan, ketika itu terdapat dua nelayan yang lemas setelah bot dinaiki mereka terbalik.

Paling tragik sekali, helikopter kecemasan pasukan mencari dan menyelamat (SAR) tidak dapat terbang melalui langit yang dipenuhi dengan belon. Malah, mereka sukar mencari mangsa, kerana tidak dapat membezakan antara kepala manusia dan jutaan belon yang terapung.

Kredit foto: Lia Hyun-Joo Barrett / The New York Times

Rekod dunia penyelaman paling dalam tanpa fin atau tabung oksigen ialah 124 meter. Mengejutkan bukan? Pada 2013, Nicholas Mevoli, berusia 32 tahun berhasrat untuk menewaskan rekod itu, sekaligus menjadi rakyat Amerika pertama yang melepasi kedalaman 100 meter.

Penonton menunggu dengan penuh bimbang sebaik Mevoli berada di dalam air selama 3 minit dan 38 saat. Ketika itu, dia baru sahaja mencapai kedalaman 74 meter. Sebaik muncul kembali ke permukaan, Mevoli kelihatan seperti biasa. Namun, dia pengsan tidak lama selepas diberikan CPR selama 90 minit. Malangnya, Mevoli disahkan menemui ajal.

Pada 2014, pasangan bapa dan anak, Babar dan Haris Suleman cuba memecahkan rekod mengelilingi dunia dalam sebuah kapal terbang enjin tunggal. Apa yang mengagumkan, misi mereka itu bertujuan untuk mengumpul dana bagi membantu pendidikan kanak-kanak Pakistan.

Mengikut perancangan, mereka hanya akan mendarat 25 kali bagi mengisi bahan api. Perjalanan 43,000 km itu dijangka dapat dilakukan dalam tempoh 30 hari. Tragis sekali, bencana melanda dan juruterbang berusia 17 tahun itu hilang kawalan, lalu terjunam ke Lautan Pasifik. Nahas itu mengorbankan kedua anak-beranak itu. Mayat Babar tidak ditemui sehingga kini.

Pada 2005, Javad Palizbanian, pelakon lagak ngeri dari Iran, 44 tahun, cuba mencatat rekod dunia untuk melompat menggunakan motosikal ke atas bilangan bas yang paling banyak. Pada 1975, Evel Knievel memegang rekod ini dengan lompatan sejauh 40 meter ke atas sejumlah 14 bas. Pada 1999 pula, Bubba Blackwell mengatasi rekod itu, setelah berjaya melompat ke atas 15 bas.

Percubaan Palizbanian jauh lebih bercita-cita tinggi, dengan sasaran lompatan ke atas 22 bas, bersamaan dengan jarak kira-kira 63 meter. Tanpa disangka-sangka, dia terhempas di atas bas ke-13. Palizbanian disahkan maut serta-merta, disebabkan impak yang begitu kuat.


8 adat perkahwinan yang paling aneh dan luar biasa

Perkahwinan ialah suatu ikatan hubungan antara lelaki dan wanita yang diiktiraf oleh budaya dan kepercayaan agama masing-masing. Terdapat pelbagai adat dan tradisi perkahwinan yang berbeza di seluruh dunia mengikut budaya yang pelbagai. Akan tetapi, kali ini kami ingin kongsikan lapan adat perkahwinan atau adat bersanding yang dianggap paling luar biasa, pelik, dan aneh dari seluruh dunia:

Menghitamkan pengantin ialah tradisi yang sudah lama diamalkan di Scotland. Sebelum perkahwinan berlangsung, pengantin akan ‘diculik’ oleh rakan-rakan baik mereka sebelum dituang segala campuran benda kotor diperbuat daripada susu basi, tepung, telur, sehinggakan bancuhan tar. Biasanya campuran cecair hitam adalah sering digunakan. Ia bertujuan untuk menghalau roh jahat yang mengganggu pengantin dan masih dilakukan di sesetengah tempat di Scotland.

Mencium ketika berkahwin adalah perkara biasa yang berlaku dalam mana-mana budaya barat namun ia tidaklah sama dengan adat di Sweden. Di sana, para tetamu yang masih bujang dibolehkan mencium pengantin lelaki atau wanita. Jika pengantin lelaki keluar dari dewan atau pergi ke tandas maka para tetamu yang masih bujang dibolehkan mengucup pengantin wanita dan begitu juga sebaliknya.

Ritual pelik ini berasal dari Perancis. Walaupun ibu kotanya Paris merupakan bandar paling romantik namun rakyat Perancis mempunyai ritual pelik yang boleh meloyakan. Pada jamuan makan perkahwinan, sisa lebihan makanan atau sup akan dimasukkan ke dalam mangkuk tandas dan kedua-dua pengantin perlu memakannya. Mereka mempercayai bahawa amalan ini akan membawa tuah untuk pasangan pengantin. Kini, sisa makanan dan sup telah digantikan dengan minuman keras atau coklat, namun masih juga beralaskan mangkuk tandas.

Bagi masyarakat minoriti Yugur di China, pengantin lelaki diberikan sebuah busur dan tiga anak panah. Dengan peralatan yang diberi, dia perlu memanah bakal isterinya sendiri sebanyak 3 kali. Jangan khuatir kerana anak panah yang digunakan tidak mempunyai mata yang tajam (jika pengantin wanita mati maka siapa pula yang nak berkahwin pada majlis perkahwinan tersebut, kan?). Pengantin lelaki kemudian akan mematahkan anak panah dan busurnya supaya pasangan itu akan hidup bahagia selamanya.

Di Poland, para tetamu yang hadir pada majlis perkahwinan dibenarkan menari mesra dengan pengantin lelaki mahupun wanita. Namun begitu, mereka perlu membayar sejumlah wang untuk menari bersama pengantin. Duit kertas yang biasanya dilekatkan atau dimasukkan ke dalam gaun atau sut pengantin bertujuan bagi membantu pengantin memulakan kehidupan baru bersama nanti. Kini, adat ini telah tersebar dan dipraktikkan sehingga ke Filipina.

Di negara filem Bollywood ini, tersebar satu ritual pelik apabila pengantin wanita harus berkahwin dengan sebatang pokok. Tukang tilik memainkan peranan yang penting dalam perkahwinan di India. Jika pengantin wanita tidak secocok dengan pasangannya setelah ditilik, dia harus mengahwini sebatang pokok hidup dan kemudian pokok itu ditebang bagi membuang nasib malangnya itu. Antara artis terkenal yang melakukan upacara ini ialah Aishwarya Rai dan pasangannya Abhishek Bachchan.

Di Jerman, pada malam sebelum berlangsungnya perkahwinan, ahli keluarga dan sahabat terdekat bagi pasangan pengantin akan memecahkan pinggan mangkuk atau kaca dengan membalingnya ke tanah. Ritual ini dipanggil Polterabend yang bermaksud "malam membuat bising" dalam bahasa Jerman. Tradisi ini dibuat kerana dipercayai membawa nasib yang baik selain mengusir roh jahat yang tidak suka bunyi pinggan atau kaca dipecahkan.

Di sesetengah kawasan di India, pengantin lelaki harus membuka kasutnya sebelum naik ke atas pelamin dan ini boleh menimbulkan kekecohan. Pihak keluarga pengantin wanita akan berusaha mencuri kasut itu manakala keluarga lelaki pula akan berusaha untuk melindunginya. Jika kasut berjaya dicuri, pihak pengantin lelaki perlu membayar sejumlah wang tebusan.


Salvador Alvarenga: lelaki yang sesat di lautan selama 438 hari

Alvarenga berusia 37 tahun, seorang nelayan yang berasal dari Salvador dan bekerja di Mexico. Lelaki yang suka meminum minuman keras ini ialah seorang bapa tunggal kepada seorang anak perempuan berusia 13 tahun tinggal bersama bekas isterinya di El Salvador.

Tanggal 18 November 2012, Alvarenga telah merancang untuk keluar ke Lautan Pasifik pada jam 10 pagi dan ingin pulang pada jam 4 keesokan harinya. Pembantunya, Ezequiel Cordoba ialah seorang nelayan baru berusia 22 tahun. Berbekalkan alatan menangkap ikan yang mencukupi, dia juga membawa sebuah peti bersaiz 5 x 4 kaki untuk menyimpan hasil tangkapan.

Alvarenga telah diingatkan mengenai ribut yang bakal melanda namun tidak ada yang dapat menghalangnya untuk mencari rezeki. Dalam fikirannya, jika dia keluar ke lautan seharian, dia akan mendapat duit yang cukup untuk bertahan selama seminggu.

Setelah berlayar sejauh 75 batu di tengah lautan, Alvarenga mula memasang jaringnya yang berukuran 2 batu. Pada masa ini, ribut telah mula melanda kawasan pesisiran pantai namun belum sampai kepada Alvarenga. Namun pada jam 1 pagi, ombak mula memukul bot kecil Alvarenga hingga membuatnya terhoyong-hayang. Cordoba memberitahu Alvarenga dan mengajaknya pulang kerana keadaan ribut yang semakin kuat.

Namun dengan angin dan ribut yang kuat, bot kecilnya mula dipenuhi air. Keadaan menjadi teruk dengan begitu cepat dan Alvarenga terpaksa membuat keputusan untuk memotong jaringnya yang berharga ribuan ringgit itu. Dia kemudian memacu botnya ke arah daratan yang ingin ditujunya iaitu Chocohuital yang dianggarkan sejauh 6 jam perjalanan. Kemudian dia menghubungi majikannya, Willie, untuk memberitahu keadaannya.

Ketika waktu subuh hampir tiba, Alvarenga mula terlihat gunung berdekatan tempat yang dia ingin tujui namun keadaannya berubah menjadi lebih teruk apabila enjinnya pula mati ketika hanya 15 batu dari daratan. Dia seakan-akan tidak percaya dan cuba menghidupkan semula enjinnya sehingga tali penghidup enjinnya putus.

Alvarenga kemudian berteriak kepada radionya, “Willie, Willie! Datang selamatkan saya sekarang”. Kemudian terdengar jawapan balas daripada majikannya itu, “Tunggu, kami akan datang”. Sejurus selepas itu, nasib malang Alvarenga menjadi lebih buruk apabila radionya pula mati. Bot mereka dihanyutkan ombak lebih jauh ke tengah lautan.

Ribut yang melanda laut itu berterusan selama 5 hari sebelum reda. Pada masa ini, Alvarenga dan Cordoba sudah berada sejauh 280 batu dari daratan. Mereka tahu cara untuk diselamatkan ialah jika mereka terjumpa bot lain yang berdekatan. Namun, dengan bot hanyut sekecil itu, ia hanya boleh dilihat oleh bot-bot lain dalam jarak dekat sahaja. Cordoba kemudian mengeluh “Kita akan mati”.

Alvarenga berpesan kepada pembantunya itu agar jangan sesekali meminum air laut dan mengingatkannya bahawa pasukan penyelamat akan tiba nanti. Namun, Alvarenga tahu dia berada terlalu jauh dari lingkungan kawasan nelayan menangkap ikan. Keadaan siang yang panas pula membuatkan mereka rasa seperti terbakar dan pada waktu malam pula mereka terpaksa memanjat tong ikan dan tidur di atasnya. Dahaga dan lapar menjadi ujian terbesar mereka sehingga Alvarenga terpaksa memakan kuku jarinya sendiri.

Empat hari kemudian, barulah hujan turun dan membuatkan kedua-dua nelayan ini sangat gembira. Mereka berjaya menadah air hujan sebanyak 5 gelen menggunakan bekas hanyut yang mereka temui. Ia sekurang-kurangnya membuatkan mereka dapat bertahan selama seminggu lagi.

Selepas 11 hari terkandas, Alvarenga berjaya menemui seekor penyu. Mereka memotongnya kecil-kecil, dicelup air laut, dan dijemur di tengah panas bagi memasaknya. Cangkerangnya pula digunakan sebagai pinggan.

Cordoba mula mengalami delusi akibat kebuluran dengan meminta agar Alvarenga memberinya buah oren. Alvarenga kemudian berkata, “Saya akan pergi ke kedai dan pulang sebentar lagi”. Dia kemudian pergi ke hadapan bot dan kembali 5 minit kemudian berkata “Kedai tutup dan hanya akan dibuka sejam lagi dan mereka menghidangkan makanan segar”. Cara ini berjaya membuatkan Cordoba berhenti merungut dan tertidur.

Setelah 2 bulan terkandas, Alvarenga sudah mula biasa dengan rutin hariannya. Pada jam 5 pagi dia akan bangun tidur, duduk di hadapan kapal untuk melihat arah matahari terbit agar tahu di mana arah daratan yang perlu dituju. Kemudian, dia akan memeriksa perangkap yang dipasangnya pada waktu malam untuk melihat hasil tangkapan untuk dimakan.

Perhubungan Alvarenga dan Cordoba juga menjadi semakin akrab. Mereka akan tidur bersama di dalam peti ikan dan memerhatikan bintang di langit. Cordoba akan menyanyikan lagu masa kecilnya yang disukai Alvarenga. Mereka juga selalu berangan agar kapal terbang melintasi mereka dan ternampak mereka lalu diselamatkan.

Pada hari yang mereka kirakan sebagai hari perayaan Krismas, mereka menyiapkan makanan dengan menangkap burung yang hinggap di bot. Akan tetapi, tiba-tiba Cordoba menjerit memberitahu perutnya sangat sakit. Kelihatan buih dan cairan meleleh keluar dari mulut Cordoba. Kemudian Alvarenga menjumpai bangkai ular berbisa dari perut burung yang dimakan Cordoba. Alvarenga mengetahui bahawa bisa ular itu telah menyerap dalam tubuh Cordoba.

Walaupun tidak mati akibat bisa bangkai ular tersebut, selama 2 bulan berikutnya Cordoba menghadapi tekanan psikologi dan berperang dengan emosi sendiri sambil terbaring dan kadangkala menggeletar tubuhnya. Tangannya kelihatan seperti ranting kayu, pinggangnya kelihatan hanya sebesar lengan. Dia juga berharap agar mati daripada terus kebulurani. Cordoba juga mengucapkan selamat tinggal kepada Alvarenga dan ingin terjun ke dalam laut namun berjaya dihalang Alvarenga yang sering kali menggesanya agar berhenti cuba membunuh diri.

Alvarenga memberitahu mereka perlu melawan perasaan untuk meneruskan hidup dan dapat menceritakan pengalaman pahit mereka itu apabila selamat kelak. Namun beberapa hari kemudian, Cordoba memberitahu rakannya, “Saya akan mati." Alvarenga cuba memasukkan air minuman bersih ke dalam mulut rakannya, namun Cordoba tidak mampu menelan.

Dalam keadaan panik, Alvarenga berkata, “Jangan mati dan jangan tinggalkan saya sendirian." Tidak lama selepas itu, Cordoba menghembuskan nafas terakhirnya. Mayatnya diletakkan di hujung bot supaya tidak dibasahi air laut.

Keesokan paginya Alvarenga bertanyakan khabar kepada Cordoba, “Bagaimana kamu rasa, kamu cukup tidur semalam?”. Kemudian, Alvarenga sendiri menjawab bagi pihak Cordoba dan beranggapan cara ini adalah terbaik untuk menangani kematian rakannya itu.

“Saya sihat dan semalam saya tidur dengan nyenyak. Kamu sudah makan?”

“Saya juga sudah makan tadi dengan makanan di dalam syurga.”

6 hari setelah kematian rakannya, Alvarenga melepaskan mayat Cordoba ke dalam laut. Dia kemudian memanjat tong ikan dan menangis teresak-esak mengenangkan rakannya itu. Dengan ketiadaan Cordoba, Alvarenga cuba membuatkan dirinya sibuk. Dia cuba untuk mandi bagi menyegarkan dirinya akan tetapi takut jika ada jerung berdekatan.

Untuk memeriksa kemunculan jerung, dia akan membuang bangkai burung yang ditangkapnya terlebih dahulu, jika tiada kelibat jerung memakan bangkai itu barulah dia berani terjun dan berenang-renang di sekitar bot. Dia berangan sedang mandi di pantai bersama rakan-rakannya yang lain. Walaupun 5 minit berada di luar bot, Alvarenga berasa ianya sangat menenangkan.

Alvarenga juga menemui kekuatan apabila teringat akan anak perempuannya yang berusia 14 tahun iaitu Fatima. Dia sentiasa terbayang jika berjaya diselamatkan dan sentiasa berdoa agar diberi peluang terakhir untuk hidup supaya dapat menebus kembali setiap kesalahannya terhadap Fatima.

Doanya dimakbulkan apabila sebuah kapal nelayan telah muncul. Alvarenga terlihat tiga orang pemancing dan melambai ke arah mereka untuk diselamatkan. Mereka membalas lambaian Alvarenga namun tidak membantunya kerana tidak tahu yang dia sebenarnya telah sesat dan terkandas. Kemudian, kapal nelayan itu beransur pergi dan semakin menjauh.

Kejadian ini membuatkan Alvarenga hilang semangat untuk hidup dan hilang selera makan. Dia teringat akan Cordoba yang mahu menamatkan riwayat sendiri. Pemikiran yang sama mula menghantui dirinya. Selama 11 bulan hanyut dan dengan pakaian yang koyak-rabak, dia hanya tinggal sehelai baju untuk dipakai dan ia adalah milik Cordoba. Alvarenga mula mempersoalkan mengapa tuhan menurunkan ujian getir ini kepadanya. Dia beranggapan sepatutnya dia telahpun mati berbulan sebelum itu.

Segalanya berubah tanggal 30 Januari 2014 apabila dia menemui kelapa hanyut dan banyak burung berterbangan hampir dengan botnya. Alvarenga mendongakkan kepalanya dan terlihat sebuah pulau di sebalik hujan renyai itu. Dia ingin segera terjun dan berenang ke daratan namun takut akan dimakan jerung. Dia menunggu sehingga begitu hampir barulah dia terjun untuk berenang ke daratan. Dia tiba di pantai dan terbaring kelegaan sambil memeluk pasir seolah-olah menjumpai harta karun yang paling berharga.

Alvarenga kemudiannya dijumpai oleh sepasang suami isteri yang mendiami pulau itu. Pulau itu ialah Pulau Eban Atoll yang terletak di selatan Marshall Island dan merupakan salah satu tempat terpencil di dunia. Jika dia terlepas mendarat di pulau ini, pulau yang seterusnya mungkin dijumpai ialah kepulauan Filipina sejauh 3,000 batu lagi.

Setelah 11 hari berada di pulau itu, kesihatannya bertambah baik untuk kembali ke El Salvador. Setelah pulang, dia berjumpa anaknya Fatima. Mereka berpelukan sambil menangis dan melepaskan kerinduan yang tidak tertahan.

Alvarenga telah menamatkan penderitaan hanyut di lautan selama hampir 14 bulan itu. Dia yang dianggap sangat malang dan pada masa yang sama sangat bernasib baik itu telah selamat kembali ke pangkuan keluarga di kampung halaman.


Bapa Dua Anak Dipenjarakan 17 Tahun Gara-Gara Wajah Mirip Penjenayah - Richard Jones

Pada 31 Mei 1999, tiga orang lelaki berlegar-legar di Kansas City di dalam sebuah kereta. Setiap orang daripada mereka berada dalam keadaan khayal selepas mengambil dadah jenis kokain.

Kehabisan stok dadah untuk dihisap, mereka bergerak ke sebuah kejiranan di mana salah seorang pengedar yang dikenali tinggal. Ricky Amos masuk ke dalam kereta, lalu meminta pemandunya yang tidak dia kenali pergi ke sebuah cawangan pasaraya Walmart terdekat untuk mendapatkan wang segera. Tiba di sana, Ricky memerhatikan pelanggan yang ada di sekitar kawasan letak kereta.

Ricky menghampiri seorang wanita yang nampak leka lalu cuba merampas tas tangan wanita tersebut. Wanita itu melawan namun telefon bimbit miliknya berjaya diambil Ricky lalu mereka berempat bergegas keluar dari lokasi tersebut.

Pengawal keselamatan yang berada di situ mengejar kereta tersebut dan sempat merekodkan nombor pendaftaran kereta yang digunakan. Beberapa orang saksi serta mangsa berjaya mengenalpasti pesalahnya adalah seorang lelaki 'berkulit cerah, berbangsa Hispanik atau Afrika-Amerika dengan rambut panjang yang ditarik ke belakang.

Pencarian nombor pendafataran kereta membantu pihak polis menjejaki pemandu kereta tersebut. Menggunakan semakan foto, pemandu tersebut mengecam individu yang mereka jemput itu sebagai Rick, mungkin juga Richard, dia tak berapa pasti namanya tapi dia pasti wajahnya sama.

'Ricky' dipanggil ke balai untuk menghadiri kawad cam yang dihadiri mangsa wanita itu, pengawal keselamatan pasaraya yang melihat kejadian serta dua individu yang berada dalam kereta semasa kejadian. Mereka berjaya mengenal pasti Ricky dengan mudah sebagai pelakunya.

Tidak ada sesiapa menyangka mereka sedang menuduh individu lain bernama Richard Jones.

Pada malam 31 Mei 1999, Richard Jones sedang menyambut Memorial Day yang kebetulan jatuh pada hari yang sama dengan ulang tahun teman wanitanya. Tamat sambutan, Richard terus berada di kediaman teman wanitanya selama beberapa hari, membantu mengemas apa yang patut serta mengisi masa dengan menonton filem bersama-sama, sambil menjaga dua anak mereka yang masih kecil.

Tanpa diduga, Richard ditangkap dan dibawa ke balai polis tanpa sebab munasabah.

Semuanya berpunca selepas gambarnya dikenalpasti sebagai pesalah utama kes rompakan itu. Beberapa tahun sebelum itu, Richard pernah ditangkap atas kesalahan mencuri yang menyebabkan dia didenda dan rekod serta gambarnya masih lagi dalam simpanan pihak polis. Ini mengukuhkan lagi dakwaan yang Richard adalah individu tersebut.

Dia diminta berdiri dengan beberapa orang lelaki lain untuk proses kawad cam. Seolah-olah sudah dirancang, Richard adalah satu-satunya lelaki yang berkulit cerah dalam barisan sementara individu lain berkulit gelap. Selepas selesai proses tersebut dan Richard dikenalpasti sebagai pesalah, Richard ditangkap buat sementara di dalam lokap sementara menunggu perbicaraan.

Semua keterangan saksi yang mengatakan pesalah mempunyai tatu yang dicacahkan pada lengan kiri, yang tidak ada pada lengan Richard serta alibi Richard daripada ahli keluarga yang bersamanya menyambut ulang tahun teman wanitanya juga, tidak diendahkan mahkamah.

Mahkamah membuat keputusan berdasarkan keterangan mangsa serta individu yang berada di dalam kereta pada malam tersebut yang berjaya 'mengenalpasti' Richard telah pun melakukan jenayah tersebut, selain rekod jenayah lampaunya dijadikan hujah.

Pihak mahkamah akhirnya mensabitkan kesalahan dan Richard didapati bersalah, dijatuhkan hukuman penjara 19 tahun - atas tuduhan melakukan jenayah rompakan dan menyebabkan kecederaan pada mangsa. Richard yang masih tidak dapat memahami apa yang berlaku, terpaksa memulakan hidup dalam penjara meninggalkan teman wanita serta dua anak kecilnya sendirian.

Richard Jones sentiasa mengaku dirinya tidak bersalah dalam kes tersebut, namun dia sendiri tidak memahami apa yang menyebabkan dia didakwa. Apa yang dia tahu dia dipanggil pihak polis, sedar-sedar dia dituduh oleh beberapa orang saksi kejadian dan dia didapati bersalah.

Pelbagai persoalan muncul pada Richard yang tidak mampu dia jawab. Semua usaha beliau menemui jalan buntu walaupun dia, teman wanitanya serta mereka yang bersamanya pada malam berlakunya kejadian itu tahu bukan Richard yang melakukan rompakan itu. Mengapa saksi, pihak polis dan pihak mahkamah seperti tidak teragak-agak menjatuhkan hukuman padanya? Proses rayuan yang dilakukan oleh Richard untuk menyemak tuduhannya juga ditolak.

Persoalan itu ditanya Richard pada dirinya setiap hari, sehingga pada tahun 2015 bila salah seorang banduan yang tinggal di penjara yang sama dengan RIchard menegur beliau kerana tidak menyapanya semasa makan - walaupun sudah berkenalan lama.

Merasa pelik, Richard menyoal banduan tersebut dan mendapati banduan tersebut tersilap orang beranggapan dia adalah seorang individu lain. Selepas 15 tahun dipenjarakan tanpa sebab, itu adalah petunjuk pertama pada Richard yang mungkin mencerahkan semua persoalan yang dia simpan selama ini.

Richard Jones mula berusaha merungkai apa yang telah berlaku pada dirinya. Berdasarkan deskripsi banduan tersebut, berkemungkinan besar apa yang berlaku padanya adalah satu kesilapan besar yang tidak disengajakan.

Richard menghubungi badan bergelar Midwest Innocence Project, sebuah organisasi amal yang bermatlamat membuka dan menyiasat semula kes melibatkan hukuman dijatuhkan ke atas individu yang tidak bersalah. Seorang peguam wanita bernama Alice Craig dilantik dan diberikan tanggungjawab menyiasat semula kes Richard.

Alice mula membuka dan meneliti fail kes Richard yang berlaku pada tahun 1999. Beliau mendapati wujud kelonggaran pada keterangan saksi pendakwaan, kerana pendakwaan hanya bergantung sepenuhnya kepada keterangan saksi di tempat kejadian. Selain itu, dua orang yang berada dalam kereta pada malam kejadian direkodkan berkata Richard sebagai dituduh sangat mirip dengan pelaku tetapi mereka sendiri tidak yakin Richard bukan orangnya. Keterangan ini tidak diterima mahkamah kerana mereka berada dalam keadaan khayal pada waktu tersebut.

Bagaimanapun, untuk membuka semula kes Richard, Alice memerlukan seorang suspek lain bagi memulakan perbicaraan semula.

Richard mula bercerita kepada Alice tentang seorang banduan lain yang tidak dikenalinya bernama RIck atau Ricky - yang mempunyai banyak kebetulan yang sama dengannya. Mereka tinggal di daerah yang sama, mempunyai ketinggian yang hampir serupa, usia yang sama dan yang paling jelas, menurut keterangan banduan yang menegurnya, wajah mereka sangat mirip. Nama pun hampir serupa, seorang Richard, lagi seorang Ricky.

Alice berjaya mendapatkan foto Ricky Amos dan apabila diletakkan sebelah menyebelah - dia mendapati wajah Richard dan Ricky saling tak tumpah antara satu sama lain.

Gembira dengan penemuan terbaru itu, Alice menghubungi semula saksi-saksi yang menyebabkan Richard didakwa dan berjaya mendapatkan keterangan baru. Selepas 2 tahun berhempas pulas membuktikan wujudnya kekeliruan dalam kes tersebut, Alice dan pasukannya berjaya menggugurkan semua pertuduhan ke atas Richard Jones.

Pada bulan Jun 2017, selepas 17 tahun dipenjarakan tanpa melakukan sebarang kesalahan, Richard Jones dibebaskan dari penjara.

Mangsa kejadian tersebut, seorang wanita bernama Tamara Scherer, berulang kali menyatakan kekesalannya atas kesilapan beliau dalam menuding jari mengesahkan yang Richard Jones telah merompaknya dan memohon maaf kerana menyebabkan hidup Richard terkorban 17 tahun di dalam penjara.

Memulakan hidup semula pada usia 41 tahun bukanlah satu perkara mudah untuk sesiapa saja, apatah bagi Richard yang menerima musibah atas kecuaian pihak polis dan kesilapan mahkamah.

Dua anak Richard kini sudah dewasa, dengan anak pertamanya sudahpun mempunyai dua orang cahaya mata sendiri, menjadikan Richard seorang datuk. Memang sukar untuk Richard menerima hakikat keluarganya terpaksa membesar tanpa dirinya di sisi mereka.

Alice Craig mengakui dalam temuramahnya dengan Richard, Richard sentiasa mempersoalkan mengapa dia dipenjarakan dalam satu tempoh yang cukup panjang atas kesalahan yang dia tidak faham mengapa dikaitkan dengan dirinya. Apa yang lebih membuatkan Richard tertekan selama ini, dia pelik mengapa individu-individu yang langsung tidak pernah dia temui bermati-matian mempertahankan penglibatannya dalam jenayah tersebut.

Meletakkan tanggungjawab tentang apa yang berlaku pada Richard atas kecuaian beberapa pihak berkuasa, daripada pihak polis yang menyiasat sambil lewa serta pihak mahkamah yang membuat keputusan hanya berdasarkan pandangan saksi kejadian, Alice memohon agar semua pihak yang terlibat berhati-hati agar tidak mengulangi perkara yang sama selepas ini.

Bagi Richard, dia mengakui tidak menyimpan perasaan marah pada Ricky Amos kerana semua yang berlaku padanya, bukan dirancang oleh Ricky sendiri.

Bagaimanapun, Richard mengaku dia kecewa Ricky tidak mahu membantu dalam proses membersihkan nama beliau dan mengelak daripada mengakui penglibatannya dalam kes tersebut sejak identitinya dibongkarkan. Berdasarkan undang-undang Amerika Syarikat bagi kes yang sudah terlalu lama berlaku, Ricky tidak boleh lagi didakwa atas kes tersebut melainkan dia sendiri mengaku terlibat dengannya, jadi Ricky memilih untuk berdiam diri walaupun pada ketika itu, dia sudah pun meringkuk dalam penjara.

Sebuah kutipan derma yang dimulakan oleh Midwest Innocence Project melalui portal GoFundMe bagi membantu Richard Jones memulakan hidup, berjaya mengutip lebih $24 ribu untuk perbelanjaan beliau.

Selepas Richard dibebaskan, Alice mengumumkan langkah seterusnya yang paling baik adalah menuntut pampasan ke atas 17 tahun yang hilang dari hidup Richard. Perjuangan itu mungkin panjang sedikit, kerana undang-undang di Kansas tidak mewajibkan pihak mahkamah membayar pampasan kepada individu yang dipenjarakan atas kesalahan yang dibuktikan tidak dilakukannya.

Pada bulan Februari 2018, Richard Jones serta dua orang lagi individu yang mengalami nasib sama dengan beliau mengumumkan sedang bekerjasama dengan pihak peguam, bagi menuntut pampasan RM313,000 untuk setiap tahun mereka dipenjarakan.


KL Special Force : Ini 8 sebab kenapa anda wajib menontonnya

Trust me! Wataknya sarat dengan emosi. Ada ketika kau rasa geram dengan beliau, ada ketika kau rasa simpati, ada masanya kau rasa tak guna betul dia ni hinggalah ada satu babak beliau akan membuatkan air mata kau mengalir tanpa sedar.

Aku paling suka dialog beliau yang ini, "dunia ni tak akan rosak sebab orang jahat. Ia akan hancur bila orang yang baik tak berbuat apa-apa untuk melawan kejahatan."

Itu yang ada dialog. Masa babak beliau tak bercakap pun kau dapat 'rasa' masalah apa yang sedang bersarang dalam jantung hatinya. Power ya ampun!

Hey, kalau kau dah letak mindset FA ni berlakon apa watak pun lakonannya kaku, keras dan kayu, maka elok sangat kau tonton filem ni.

Der, aksi dalam filem ni boleh kata semua dia buat sendiri tau. Loncat dan terjun bangunan, lawan atas bas yang bergerak, dilanggar oleh kereta, bertumbuk dan ditumbuk, eh, macam-macamlah. Aku yakin masa sesi penggambaran pasti badannya lebam-lebam dek menjayakan watak anggota Unit Tindakan Khas (UTK) ini.

Sama seperti Rosyam Nor, watak Zul lakonan Fattah Amin juga banyak bermain dengan emosi dan perasaan. Ada satu babak kau rasa macam nak tumbuk je muka dia. Kahkah. Nampak tak betapa berjayanya beliau melakonkan watak. Menjadi sungguh!

Mamat ni aku tak mahu komen banyak. Bagilah watak apa sekalipun, pasti beliau akan beri lakonan yang terbaik. Dalam filem ini, Shamsul memegang watak Asyraf, ketua geng perompak bank paling licik yang dikehendaki oleh pihak polis.

Percayalah cakap aku, setiap dari mereka telah berikan lakonan yang baik sekali termasuklah seorang budak yang melakonkan watak Syamsul masa remaja.

Tahniah Mahmud Ali Bashah, Shaharuddin Thamby, Esma Danial, Puteri Balqis, Sabrina Ali, Tania Hudson, Ramona Zamzam, Mustaqim Bahadon, Josiah Padilla Hogan, Liza Abdullah, Razif Salimin, Siraj Alzakap, Ruzzlan Abdullah Shah dan pak guard yang bersama team Rosyam Nor lawan perompak. Power ya amat!

Aksi tak henti-henti. Lepas selesai satu, satu lagi yang muncul. Plot sangat laju. Tak buang masa kau. Masa tak ada lawan-lawan, muncul babak melibatkan emosi dan perasaan pula. Pendek kata, Syafiq Yusof sebagai pengarah tak bagi kau canlah untuk habiskan masa layan babak yang entah apa-apa.

Kalau kau penggemar filem arahan Syafiq Yusof, pasti kau dah tahu kan permainan beliau. Jawapan bagi segala permasalahan akan dijawab di hujung cerita. Sama macam cerita S.A.M, Desolasi, Abang Long Fadil 2 hinggalah KL Special Force ini.

Beliau takkan bagi kau klu awal kenapa watak ini begini dan begini. Kalau ada pun, ia sengaja diberi supaya kau masuk dalam 'game' beliau. Bila kau dah rasa teori kau betul, maka Syafiq bijak 'twist plot' sehingga kau tercengang dan berkata, 'oh, patutlah dia jadi macam ni." Atau, "oh, tak sangka betullah."

Jadi, aku pesan awal-awal, jangan cepat buat kesimpulan. Tonton sampai habis.

Bab ini paling aku suka. Syafiq cukup bijak ketengahkan hal ini dalam karyanya. Isu rasuah, kepincangan ekonomi, tempangnya institusi kekeluargaan, bangsatnya golongan kapitalis yang berkuasa hinggalah sisi baik seorang ketua perompak.

Ya, aku nak ulas pasal Polis Diraja Malaysia. Tak sangka dalam filem ni kita dapat mengenali unit IT PDRM yang efisien sekali. Mereka mampu menyelia, memantau, mencari maklumat dan menangkap pesalah melalui CCTV yang dipasang di setiap lokasi yang berbeza.

Jadi, aku tak pelik kalau di alam nyata ada kes yang PDRM cepat selesaikan. Jadi, kalau nak tengok sisi lain bagi polis Malaysia, memang wajiblah tonton filem ni.

Ok, itu sahaja review yang aku nak bagi. Tapi karya yang terbaik pasti tak lari dari kelemahan kan. Adalah satu dua babak yang aku tak setuju dan tak patut ada dalam filem.

Sebagai contoh, adegan polis berpangkat biasa yang memegang pistol berhadapan perompak bank yang memiliki senjata lagi power dari mereka. Macam biasa, polis ini akan berkata, "jangan bergerak, letakkan senjata." Tak sempat habis cakap, kena tembak dah semua. Maklumlah, gambar tak ada dalam poster. Huhu

Itu sahaja. Aku harap kau orang support filem ini. Siapa kaki wayang yang tak pergi tonton, aku anggap kau peminat Datuk Seri Aliff Syukri Badang.


Kini anda boleh 'scan' bayi dan terus cetak dalam bentuk 3D

Bagi anda yang pernah melahirkan anak pasti tahu tentang imbasan ultrasound, 3D scan dan 4D scan bayi bukan? Ibu bapa yang menantikan kelahiran anak kini boleh mendapatkan model anak dalam kandungan yang dicetak secara 3D. Malah, model versi yang bersalut emas juga boleh ditempah.

Proses percetakan itu dibuat oleh Embryo 3D menggunakan imbasan ultrabunyi untuk mencipta satu model plastik berbentuk janin. Kini bakal ibu dan bakal bapa boleh menyentuh, memegang, dan merasai struktur bayi yang masih berada di dalam perut ibu mengandung.

Satu video rakaman luar biasa menunjukkan pencetak 3D sedang mencipta model manusia kecil termasuk segala butiran tseperti kaki dan tangan yang halus dan juga raut wajah yang terperinci.

Ketua Pengarah Embryo 3D iaitu Ivan Gridin berkata, syarikatnya juga kini boleh membuat cetakan bersalut logam seperti emas dan perak.

Menurut seorang ibu mengandung, Yuliana Recu yang mengambil bahagian dalam proses percetakan yang dijalankan di bandar Ufa, ia merupakan satu perasaan yang amat pelik kerana anak itu masih belum dilahirkan namun anda sudah boleh memegang, menyentuh dan berasa seolah-olah ia berada di samping anda.

Sebelum ini, pengimejan 3D dan 4D digunakan untuk mengenal pasti sebarang kecacatan dan membenarkan ibu bapa melihat sendiri perkembangan anak di dalam rahim. Kini, teknologi menjadi lebih maju melangkah setapak ke hadapan dengan percetakan 3D.

Pada tahun 2016, penyelidik di Brazil pernah memperkenalkan teknologi yang membolehkan bakal ibu bapa ini memerhatikan perkembangan anak dalam kandungan menggunakan pengimejan 3D yang realistik. Mereka menggunakan set realiti maya Oculus Rift untuk menukarkan data pengimejan resonans magnetik (MRI) dan ultrabunyi menjadi model janin yang sangat realistik.

Salah seorang penyelidik, Heron Werner Jr dari Clinica de Diagnostico por Imagem, di Rio de Janeiro menjelaskan yang model janin 3D yang digabungkan dengan teknologi realiti maya dapat meningkatkan pemahaman tentang ciri-ciri anatomi janin dan boleh digunakan untuk tujuan pendidikan dan sebagai langkah baru supaya ibu bapa boleh mendapat gambaran tentang bayi mereka yang belum lahir.

Model bayi realiti maya ini kelihatan sangat 'real' dan mencipta keseluruhan struktur dalaman janin termasuklah perincian saluran pernafasan yang dapat membantu para doktor menilai dan mengenal pasti sebarang keabnormalan pada bayi.

Teknologi Oculus Rift 2 kemudian boleh membawa pengguna ke satu persekitaran yang lebih mendalam, lengkap dengan bunyi jantung yang diambil ketika ujian ultrabunyi dibuat. Pengguna juga boleh mengkaji anatomi janin tersebut hanya dengan menggerakkan kepalanya.

Teknologi ini juga telah membantu doktor untuk menilai saluran udara janin yang merupakan salah satu isu terpenting dalam perkembangan bayi dalam kandungan.


Kenapa Langit Warna Biru Pada Siang Hari Dan Merah Ketika Matahari Terbenam?

Antara warna yang paling banyak dilihat dalam dunia ini adalah warna biru. Antara benda yang paling kerap kita lihat berwarna biru sudah tentulah langit. Namun, mengapa langit berwarna biru? Apakah yang memberikan warna biru kepada langit?

Terlebih dahulu kita perlu tahu bahawa cahaya matahari yang memancar ke bumi berwarna putih. Namun, ia mempunyai warna-warna tersendiri, dan apa yang boleh dilihat oleh mata kasar adalah warna pelangi.

Tenaga cahaya bergerak dalam bentuk gelombang. Setiap cahaya mempunyai panjang gelombang yang tersendiri. Ada yang bergerak dalam gelombang yang pendek dan ada yang sangat panjang.

Bagi gelombang cahaya biru, ia lebih pendek daripada gelombang cahaya merah. Dan semua tahu bahawa cahaya bergerak dalam garis lurus, namun ia akan bertindakbalas jika terdapat halangan.

Jika ia dihalang oleh cermin, cahaya akan dipantulkan. Jika melalui prisma, ia dibengkokkan dan jika melalui molekul-molekul gas di atmosfera, ia akan berselerak.

Apabila cahaya matahari sampai ke atmosfera bumi ia berselerak ke semua arah. Cahaya biru berselerak di semua arah disebabkan oleh molekul-molekul kecil atmosfera, dan disebabkan cahaya biru bergerak dalam gelombang yang lebih pendek dan kecil, ia berselerak paling banyak.

Jadi, ia membuatkan warna biru lebih dominan secara tak langsung menjadikan mata kita melihat langit berwarna biru.

Dan semakin dekat hampir langit (kaki langit), semakin cerah ia kelihatan, seolah-olah seperti biru air, atau putih. Cahaya yang sampai pada kita ini telah melalui lebih banyak udara, membuatkan molekul-molekul udara ini menyelerakkan cahaya biru berkali-kali ke lebih banyak arah, menjadikan warnanya menjadi lebih cerah.

Selain itu, permukaan Bumi juga memantul dan menyelerakkan cahaya. Proses penyelerakkan ini mencampuradukkan warna bersama-sama membuatkan ia kelihatan kurang biru, dan lebih putih.

Apabila matahari terbit dan terbenam, ia kelihatan lebih rendah dan jauh dari langit.

Apabila cahaya matahari bergerak dalam perjalanan yang lebih panjang memasuki atmosfera dan untuk sampai ke mata kita, ia membuatkan cahaya warna biru lebih banyak "dibuang.

Keadaan ini membuatkan warna kuning dan merah lebih terserlah memberikan warna langit merah kekuningan.


Hotel Hitler : Pusat Peranginan Nazi Yang Tak Berpenghuni Selama 79 Tahun

Siapa cakap diktator bermuka bengis macam Adolf Hitler tak pandai bergembira dan berhibur? Di antara tahun 1936 hingga 1939, sebuah pusat peranginan terbesar di dunia telah dibina oleh Nazi Jerman yang diberi nama Prora, atau nama lainnya, Hotel Hitler.

Hotel Prora dibina di atas teluk di Rugen, di antara wilayah Binz dan Sassnitz, Jerman. Hotel ini terdiri daripada 8 buah blok yang mempunyai jarak 4.5 kilometer, 150 meter dari pantai.

Kem ini dibayangkan untuk menjadi seperti Butlin, sebuah kem percutian British. Ia dihasilkan sebagai sebahagian daripada program "Strength Through Joy" yang bertujuan menyediakan lokasi dan aktiviti percutian masa lapang di tepi pantai yang mampu bagi pekerja Jerman serta menyebarkan propaganda Nazi.

Namun, setelah hampir 80 tahun dibina, tiada seorang pun yang pernah mendiami di hotel paling besar di dunia ini. Dan sehingga kini bangunan-bangunan hotel ini masih utuh berdiri di pantai ini.

Hotel ini direka bentuk oleh Clement Klotz yang memenangi pertandingan yang diselia oleh ketua arkitek Adolf Hitler sendiri iaitu Albert Speer. Cita-cita Adolf Hitler terhadap hotel ini sangat lah tinggi. Beliau mahu ia menjadi sebuah resort tepi laut yang sangat besar, malah menjadi yang terbesar di dunia.

Ia direka bentuk dengan 10,000 buah bilik dan setiap bilik memuatkan 2 buah katil, supaya mampu menampung 20,000 tetamu dalam satu-satu masa.

Setiap bilik direka menghala ke laut manakala koridor pula menghala ke arah bertentangan. Setiap bilik berkeluasan 131 kaki persegi dilengkapi dengan dua buah katil, sebuah almari dan sebuah sink. Terdapat tandas, bilik air dan bilik mandi awam di setiap tingkat.

Hitler juga dalam masa yang sama mahukan hotel ini boleh diubah menjadi hospital tentera jika berlaku peperangan. Selain itu, pelan untuk membina tapak pesta hiburan yang mampu menampung 20,000 orang juga dimasukkan oleh Hitler termasuklah kolam renang berombak, panggung wayang dan teater.

Reka bentuk ini telah memenangi anugerah Grand Prix di Ekspo Dunia 1937 di Paris, Perancis.

Walau bagaimanapun, pada tahun 1939, impian Hitler untuk merealisasikan pakej percutian kepada penyokong-penyokongnya ini terpaksa dihentikan apabila beliau menyerang Poland yang telah mencetuskan Perang Dunia Kedua.

Segala kerja-kerja berkenaan resort ini telah terbengkalai kerana telah fokus ketika itu adalah kepada perang. Setelah Perang Dunia Kedua tamat, wilayah terletaknya resort ini telah jatuh ke tangan Kesatuan Soviet.

Pihak Kesatuan Soviet berniat untuk meletupkan kawasan peranginan ini, namun disebabkan ianya terlalu besar dan luar, mereka tidak mempunyai bom dinamit yang cukup.

Hotel ini sebaliknya dijadikan pangkalan kereta kebal dan artileri bagi Jerman Timur.

Kini satu daripada 8 blok kompleks peranginan ini telah diubahsuai menjadi apartment mewah oleh pemaju Prora Solitaire. Menurut pelan, 3 blok lagi bakal diubahsuai untuk tujuan sama.


Ini apa yang berlaku setiap kali tubuh anda menahan diri daripada kencing

Tahukah anda, pundi kencing seorang dewasa boleh menampung air sehingga lebih kurang setengah liter air kencing sebelum anda mula terasa hendak ke tandas? Dan adakah anda tahu keburukan dan kesan tidak baik yang akan berlaku kepada tubuh anda sekiranya menahan kencing atau tahan untuk membuang air kecil?

Tubuh anda akan tahu dengan sendiri sama ada pundi telah penuh diisi atau tidak. Ini disebabkan dinding pundi manusia penuh dengan reseptor kecil yang menghantar isyarat ke otak apabila pundi telah mencapai kapasiti penuh.

Kebanyakan orang bernasib baik mempunyai kawalan sepenuhnya terhadap fungsi pundi kencing mereka. Jadi, bila isyarat diterima, mereka boleh memilih untuk terus ke tandas melegakan diri atau bertahan - mungkin disebabkan jarak tandas yang jauh dan sebagainya.

Tapi adakah kita tahu apa yang sebenarnya terjadi setiap kali tubuh menahan diri daripada membuang air kecil?

Dalam satu episod SciShow yang dihoskan oleh Michael Aranda, beliau menjelaskan yang apabila kita membuat keputusan untuk tidak ke tandas, sfinkter berbentuk silinder di dalam pundi akan tertutup rapat untuk menahan urin daripada bocor melalui uretra.

Otot-otot ini sememangnya hebat menahan kencing. Ia kekal kuat sehinggalah anda membiarkan otot-otot ini bekerja lebih dengan menahan kencing untuk tempoh yang lama atau dengan lebih kerap.

Jika anda menjadikan ia satu tabiat, anda sebenarnya mendedahkan tubuh kepada kesan jangka panjang yang lebih serius, termasuklah risiko untuk mendapat jangkitan.

Kerap menahan diri daripada membuang air kecil boleh melemahkan otot pundi yang boleh menjurus ke arah sekatan kencing (urinary retention) yang lebih sering berlaku kepada golongan lelaki. Ia adalah satu kondisi yang amat ditakuti yang menghalang seseorang daripada benar-benar mengosongkan pundi semasa membuang air. Apabila anda dijangkiti, anda akan kerap merasa tidak tahan untuk membuang air dan tidak selesa semasa sedang kencing.

Menahan jumlah urin yang banyak untuk jangka masa yang panjang juga boleh menyebabkan tubuh anda dijangkiti bakteria berbahaya yang boleh meningkatkan risiko mendapat jangkitan saluran kencing (UTI) atau jangkitan pundi kencing (bladder infection). Menurut Dr. Grahame Smith dari Persatuan Urologi Australia dan New Zealand, jika anda menahan kencing terlalu lama, pundi akan meregang sehingga ia tidak mampu mengecut kembali. Jika ia terjadi, anda perlu ke hospital untuk memasukkan kateter.

Semua ini sudahpun kedengaran menakutkan dan menyakitkan, bukan? Tapi ada lagi yang lebih menakutkan.

Tycho Brahe merupakan seorang ahli falak dan alkimia dari Denmark pada kurun ke 16. Sebagai seorang saintis yang terkemuka, beliau banyak menyumbang kepada penghasilan karya ilmiah berkenaan supernova, komet dan orbit planet. Beliau juga terkenal kerana pernah bertelingkah dengan seorang bangsawan tentang kesahihan satu formula matematik sehingga mereka bertumbuk di dalam gelap dan menyebabkan Brahe kehilangan keseluruhan batang hidungnya. Kejadian itu menyebabkan Brahe melekatkan hidung palsu yang diperbuat daripada perak atau emas sepanjang hayatnya.

Punca kematian Brahe mungkin akan kedengaran seperti lebih mengarut daripada kisahnya bertumbuk itu.

Brahe dilaporkan meninggal dunia kerana enggan ke tandas semasa menghadiri satu jamuan makan malam. Beliau percaya yang perbuatan meninggalkan dewan akan mengganggu upacara dan melanggar etiket. Namun, setelah pulang ke rumah, beliau mendapati yang beliau tidak dapat membuang air langsung. Dia terus meracau kesakitan dan mati tidak lama kemudian setelah pundi kencingnya pecah.

Walau bagaimanapun, perlu diingatkan yang kes pundi kencing pecah seperti Brahe ini adalah sangat, sangat terpencil. Jika pundi kencing seseorang pecah, ia bermakna pundi itu pada asalnya sudahpun mengalami kerosakan atau kecederaan akibat kemalangan dan sebagainya. Majoriti daripada kita akan hanya terus terkencing dalam seluar jika tidak tertahan lagi air dalam takungan itu.


Guru Sekolah Ini Tegur Masyarakat Yang Semakin Gila Dengan Sindrom "Blue Tick"

Mempunyai telefon pintar kini sudah jadi perkara biasa. Kebanyakan orang dilihat mampu memiliki telefon pintar yang mempunyai capaian internet bulanan. Kemudahan yang ada tidak dapat dinafikan lagi, memberikan setiap orang antara kita kemudahan untuk berkomunikasi atau berinteraksi dengan mudah.

Kemudahan sistem mesej percuma seperti Whatsapp, Messenger dan pelbagai lagi aplikasi popular membuatkan sistem pesanan ringkas SMS yang cukup popular satu masa dulu, kini menjadi teknologi yang ketinggalan zaman. Bagaimanapun, untuk setiap kemudahan dan faedah yang kita dapat, pasti ada sisi berbeza keburukan yang kurang kita berikan perhatian.

Ikutan nukilan Cikgu Shahirah (nama ditukar atas permintaan penulis asal), seorang pendidik di salah sebuah sekolah rendah di Selangor berkenaan sisi buruk kemudahan telefon yang jarang diperkatakan orang ramai.

Assalamualaikum wbt. semua pembaca Iluminasi tak kiralah di mana saja anda berada,

Maaf kalau aku bahasakan diri aku, aku sahaja dalam nukilan kali ini. Jarang aku menulis panjang tetapi aku terpaksa luahkan juga apa yang tersimpan dalam hati aku.

Aku sedih melihat bagaimana masyarakat kita membiarkan teknologi yang ada melalui telefon mengacau hidup kita. Maksud aku berkenaan cara kita berkomunikasi sekarang ini. Kadangkala, nak saja aku luahkan berkenaan perkara ni dalam mesyuarat tetapi kerana takut dikritik cikgu lebih senior, aku simpan dalam seorang diri. Adakah kita terlalu membiarkan telefon mengawal hidup kita?

Setiap malam (ya, setiap malam) aku rimas terpaksa menyemak Whatsapp meneliti kumpulan yang kami buat untuk berkomunikasi dengan ibu bapa. Bukan apa, tetapi pihak ibu bapa seperti merasakan kami para guru perlu menyemak mesej whatsapp mereka pada waktu malam. Seperti perkara tu wajib pula dilakukan. Siap sindir-sindir aku lagi bila aku balas keesokannya dengan ayat 'kalau balas lambat, baik tak payah buat ada Whatsapp.'

Perlukah guru melayan pertanyaan ibu bapa sampai ke waktu malam, dalam telefon, sedangkan kumpulan tersebut ditubuhkan hanya atas inisiatif guru itu sendiri? Tak perlu kan?

Perlukah kita senantiasa bersedia untuk berbalas-balas mesej setiap masa? Tidak perlu. Tetapi budaya komunikasi yang kita amalkan zaman sekarang seperti 'mendesak dalam diam' kita untuk menjawab semua mesej yang masuk dengan segera, sekiranya kita berada di pihak penerima mesej.

Masalah yang lebih besar, tabiat yang sama juga membuatkan pihak penghantar mesej juga dapat dilihat seolah-olah mahu mesej dia dibuka dan dibaca, supaya dapat cepat dibalas dengan segera. Sebarang kelewatan pada balasan mesej akan dipandang sebagai satu perkara yang negatif.

Benar kan perkara itu berlaku pada anda? Anda hantar mesej, kemudian bila anda dah tahu mesej selamat dihantar, kita akan rasa tak selesa sekiranya mesej kita tergantung. Apatah lagi bila mesej tersebut dilihat sudah dibaca oleh penerima, lagilah kita tak senang duduk.

Pembina aplikasi ini bijak sebenarnya dalam mereka sistem yang kita gunakan, dengan setiap fungsi yang diperkenalkan sebenarnya mahu membuatkan kita terus melekat dengan skrin telefon. 'Blue tick' yang diperkenalkan untuk menandakan mesej kita sudah selamat dibaca pada dasarnya menjadi pemberitahuan komunikasi kita sudah berjaya. 'Blue tick' itu pada zahirnya kemudahan untuk kita namun kesan buruknya dapat dilihat setiap hari dalam kehidupan kita.

Biasa dengan sebuah organisasi di mana pekerjanya perlu membalas sebarang arahan dalam Whatsapp dengan ayat 'noted' atau apa saja reaksi? Pernah dengar kisah majikan yang tidak lagi peduli bila dia dibenarkan berkomunikasi dengan pekerja, kerana sistem komunikasi sudah jadi terlalu mudah dan percuma?

Mungkin juga kesan ini berlaku pada anda tanpa anda sendiri sedari.

Pernahkah anda menghantar mesej dan si penerima membacanya, tetapi dia tidak membalas - lalu anda merasa sedikit kecil hati? Pernahkah anda memandang salah perbuatan seseorang yang mematikan fungsi 'blue tick' dalam Whatsapp kerana anda beranggapan dia bukan seorang yang jujur? Yang paling penting - pernahkah anda sendiri rasa takut nak buka mesej hanya kerana pada waktu itu anda mungkin sibuk atau malas nak menaip, jadi anda elakkan diri anda daripada membaca mesej tersebut kerana anda takut 'blue tick' akan dipaparkan?

Nampak tak bagaimana sistem semudah 'blue tick' ini mengganggu kita dari segi psikologi?

Apa yang aku cuba sampaikan, dengan kemudahan komunikasi 24 jam tanpa henti, sedikit sebanyak minda masyarakat kita dikondisi supaya menerima yang kita pun sepatutnya kenalah sanggup berkomunikasi 24 jam tanpa henti, sehingga ramai antara kita dah mula mudah marah bila mesej lambat berbalas.

Ada di antara kita sudah tidak lagi mempedulikan waktu yang kita perlukan privasi peribadi, selepas waktu kerja misalannya di mana kita perlukan waktu untuk membuat perkara yang kita suka tanpa gangguan mesej.

Aku sebagai cikgu dirasakan perlu melayan pertanyaan ibu bapa pada waktu malam. Mesyuarat PIBG diusulkan supaya semua kelas diwajibkan ada kumpulan Whatsapp masing-masing. Nasib baik Guru Besar aku kata itu semua bergantung kepada inisiatif sendiri. Bayangkan kalau Guru Besar kami wajibkan semua kelas ada kumpulan masing-masing dan ada di antara kami tak mampu layan mesej ibu bapa, siapa yang akan kena nanti?

Walaupun aku penjawat awam, aku tahu budaya ni menular di kalangan pekerja swasta juga. Suami aku telefonnya tak henti-henti notifikasi sampai jam 10 malam sehinggakan aku paksa dia tutup bunyi nada tapi dia tetap resah dengan telefon di tangan, kerana takut esok 'kena maki dengan boss.'

Masyarakat apa yang kita akan jadi, bila itu budaya yang kita amalkan Malaysia, sampai nak matikan fungsi 'blue tick' pun ada majikan yang tegur?

Aku sedar aku cikgu, bukan seorang pakar psikologi, pakar komunikasi atau pakar ICT.

Bagaimanapun, tak perlu jadi pakar pun untuk tahu tabiat, budaya dan amalan 24 jam kena komunikasi ni akan memakan diri kita sendiri satu hari nanti. Kita tak perlu buka komunikasi dengan kita setiap masa. Tak ada keperluan pun untuk kita 'wajib' terima dan balas mesej yang masuk sepanjang masa.

Ini kerana komunikasi perlu berlaku dalam jadual yang kita sendiri rasa senang. Tak ada paksaan, tak ada pening-pening kepala nak menghadap telefon melayan orang lain saja.

Penggunaan telefon pintar secara meluas di Malaysia masih lagi dikira muda tetapi kebanyakan minda kita seolah-olah sudah selesai diprogramkan - dengar saja notifikasi masuk terus capai telefon, semak, balas. Ulang beratus-ratus kali sehari sampai perkara itu jadi rutin. Tak payah fikir pun, kerana kadangkala badan bergerak sendiri bila dapat notifikasi telefon.

Sekali-sekala tinggalkanlah telefon. Tutup bunyi notifikasi. Biarkan saja mesej masuk tanpa balasan. Fokuskan hidup kita pada apa yang ada di depan kita, di sebelah kita. Bukan kepada mereka yang berhubung dengan kita melalui wayar sahaja. Jadikan hujung minggu waktu bebas telefon. Bebas Whatsapp. Tetapkan waktu Maghrib sebagai had tamat membalas mesej yang bukan kecemasan.

Matikan bunyi notifikasi masuk dan biarkan nada dering sahaja yang berbunyi seandainya ada panggilan masuk. Kenapa dalam era di mana pihak telco mampu memberikan kita panggilan telefon tanpa had, kita pula semakin kurang bercakap melalui telefon?

Bila kali terakhir anda betul-betul berkomunikasi dengan orang lain secara bersemuka, dalam dunia di mana kita berkomunikasi setiap masa tanpa henti?


10 tempat yang paling teruk untuk dikunjungi pelancong

Tidak kira di mana anda berada atau anda tinggal di ceruk dunia mana sekalipun, mesti ada banyak destinasi pelancongan yang membuatkan anda teringin untuk berkunjung. Ada sesetengah tempat ini berbaloi untuk dilawati. Namun, ada juga tempat yang tidak begitu "mesra pelancong" sehingga boleh menjadi mimpi ngeri bagi sesiapa yang ke sana.

Kami kongsikan 10 tempat 'pelancongan' paling teruk untuk dikunjungi. Jika anda sukakan cabaran, bolehlah cuba ke tempat-tempat berikut:

Bandar ini merupakan salah satu tempat yang paling sejuk di dunia dengan suhu hampir mencecah 3 angka di bawah tahap beku. Oymyakon bukanlah destinasi pelancongan apatah lagi jika anda tidak begitu gemarkan salji. Jauh dari penempatan lain, Oymyakon terletak jauh di tengah-tengah Siberia.

Pada tahun 2012, Harare telah dinobatkan sebagai bandar paling teruk untuk didiami oleh the Economist. Suatu masa dahulu, Harare pernah dianggap sebagai bandar berpotensi bagi kerajaan Zimbabwe tetapi disebabkan polisi ekonomi yang teruk, menjerumuskan bandar itu ke dalam keadaan tenat. Inflasi dan kerajaan yang korup membuatkan mata wang mereka bernilai kurang dari 1 sen.

Walaupun mata wang asing diterima pakai di sini, namun tiada pelabur luar yang berani untuk melabur di bandar.

Ukraine sering berada di ambang rusuhan di mana kerap kali berlaku kejadian merusuh yang telah menyebabkan beratus nyawa melayang dan beribu yang lain cedera. Pelbagai demonstrasi diadakan untuk memprotes hubungan negara dengan Kesatuan Eropah dan seumpaanya. Sementara itu, pada masa yang sama juga, kerajaan Ukraine masih bergelut untuk berdikari sendiri tanpa bantuan luar.

Walaupun sebelum gempa bumi pada 2010 yang telah mengorbankan lebih 100,000 nyawa, Haiti sememangnya tidak pernah menjadi sebuah negara yang menarik untuk dilawati oleh pelancong. Di Port au Prince misalnya, terdapat sebuah kawasan yang dipanggil Cite Soleil yang merupakan salah satu kawasan setinggan yang terbesar di dunia. Kawasan setinggan ini kekurangan penjagaan kesihatan, pendidikan dan penuh dengan kemiskinan.

Lebih memburukkan keadaan, gempa bumi tahun 2010 di Haiti itu telah menyebabkan ramai banduan ganas yang terlepas dari penjara dan tiada langkah yang diambil untuk menangkap mereka semula yang kini hidup bebas di jalanan. Ramai sukarelawan yang membantu mangsa gempa bumi juga dapat merasakan keganasan penduduk di kawasan itu.

Dianggap kota yang paling banyak berlaku pembunuhan, Ciudad Juarez sentiasa bergelut dengan korupsi kerajaan, kemiskinan dan sindiket dadah. Ciudad Juarez juga menjadi bandar yang paling banyak membekalkan dadah ke Amerika Syarikat. Kesannya, ramai yang telah dicacatkan dengan sengaja atau dibunuh oleh pengedar dadah atau pihak musuh yang ingin menguasai pasaran dadah di situ.

Dilabelkan oleh Kementerian Dalam Negeri Amerika Syarikat sebagai bandar paling berbahaya untuk dilawati pada 2014, Mogadishu bukanlah destinasi popular untuk anda lawati. Terlibat dengan perang saudara bertahun lamanya, Mogadishu juga terkenal dengan tragedi Black Hawk Down dan menjadi tumpuan bagi lanun-lanun di Afrika. Ditambah pula dengan kemunculan kumpulan pengganas seperti Al-Shabaab menjadikan Mogadishu sebagai markas mereka menyebabkan bandar ini menjadi antara tempat yang paling tidak patut dikunjungi.

Terlibat dengan peperangan sejak 2001, Kandahar kekal sebagai salah satu tempat pelancongan paling teruk di dunia. Walaupun dikelilingi oleh gunung-ganang yang indah, Kandahar sentiasa menjadi tumpuan pengebom berani mati, penculik dan juga pengganas. Ia juga kekal sebagai salah satu negara termiskin di dunia dengan 25% penduduknya tidak tahu membaca atau menulis.

Apabila bercerita tentang Nigeria, tidak kisahlah bandar manapun yang anda ingin lawati dalam negara itu, semuanya adalah teruk belaka. Menurut sebuah laporan yang dikeluarkan pada tahun 2013, Nigeria berada di tangga 10 tercorot di dalam semua kategori termasuklah korupsi, rasuah, keganasan, jenayah, HIV/AIDS, kemudahan dan sebagainya.

Walau bagaimanapun, Nigeria berada dalam ranking pertama di dunia yang membayar gaji paling tinggi kepada pegawai tinggi kerajaannya. Namun, ia bukanlah sesuatu yang patut dibanggakan jika rakyat yang selebihnya mati kelaparan.

Walaupun tiada kena mengena dengan pengganas yang mendalangi 9/11, namun daerah ini telah lama menjadi tempat persembunyian yang selamat bagi pengganas. Hari ini, pelancong barat yang berkunjung sering ditahan dan disoal siasat oleh badan perisik negara ini. Pengeboman berani mati dan penculikan pelancong dari barat adalah perkara biasa di sini.

Sejak Mac 2011, Syria telah terlibat dengan perang saudara yang amat dahsyat bermula dari rusuhan menolak rejim Presiden Assad. Pada Ogos 2013, ketakutan seluruh dunia menjadi nyata apabila tentera Assad menggunakan senjata kimia ke atas rakyatnya sendiri. Serangan senjata kimia diteruskan lagi pada tahun 2017. Sehingga kini, keadaan semakin tegang dan Syria kekal sebagai salah satu destinasi pelancongan yang paling tidak patut dilawati.


5 Filem Klasik Dengan Kos Penerbitan Yang Kecil Tapi Masih Gempak Sehingga Hari ini

Secara jujur, kami agak terkejut apabila mengetahui filem Badang yang dihasilkan jutawan terkenal tanahair iaitu Dato Aliff Syukri mempunyai bajet sebanyak RM2.2 juta dan yang lebih sedih, kutipan untung filem tersebut setelah selesai tempoh tayangan hanyalah RM72 ribu lebih.

Di mana silap filem tersebut? Agak panjang untuk kami ulas di mana silapnya filem tersebut. Penggunaan trailer yang kurang menarik, pemilihan poster yang dilihat agak kurang cermat serta pemilihan pelakon utama yang belum ada nama sebagai pelakon filem, dilihat menjadi penghalang utama orang hendak ke pawagam. Bagi yang ke pawagam menonton filem Badang pula, lebih baik rasanya kami simpan apa yang kami rasa terhadap Badang sampai kami mati.

Dengan bajet RM2.2 juta, filem Badang sepatutnya boleh digarap dengan lebih baik. Sudah ada banyak filem berbajet rendah terhasil dan layak digelar filem klasik. Berikut adalah 5 filem yang mempunyai bajet lebih rendah daripada filem Badang yang membuktikan bajet bukan penghalang kepada pembikinan filem berkualiti.

Filem 'Paranormal Activitiy' memulakan satu trend baru teknik perfileman. Hanya dengan menggunakan satu kamera, segala aksi dirakamkan terus tanpa wujud pergerakan kamera. Dengan menggunakan premis cerita yang agak ringkas, penonton filem ini dibawa mengikut segala jenis gangguan yang mengganggu pasangan yang baru berpindah ke rumah tersebut. Walaupun mempunyai pengambaran yang sangat minima, filem ini tetap memberikan pengalaman seram yang sukar dilupakan penontonnya, kerana impak visualnya tetap menjadi tanpa perlu pemaparan visual-visual kompleks seperti filem seram lain.

Filem seram yang mempopularkan teknik pembikinan filem menggunakan teknik pegangan tangan ini adalah antara pelopor paling awal dalam strategi pemasaran viral yang berjaya, pada era di mana perkataan viral itu sendiri belum popular. Mengisahkan tentang beberapa individu yang masuk ke hutan untuk mengkaji sendiri legenda tukang sihir yang dikatakan pernah tinggal di hutan tersebut, filem ini berakhir dengan pelbagai tanda tanya. Mungkin gimik filem ini sudah banyak kali diulang pakai sekarang, tetapi untuk tahun 1999, apa yang dipersembahkan oleh Blair Witch Project adalah sesuatu yang cukup mengujakan.

Terkenal dengan kekangan bajet yang banyak mengehadkan produksi, sehinggakan suntingan filem terpaksa dibuat menggunakan komputer biasa, filem Napoleon Dynamite meletup dan diiktiraf sebagai salah satu filem yang memberikan impak terbesar pada industri filem Hollywood. Sehingga kini pelakon utamanya Jon Heder dikaitkan dengan filem tersebut dan komedi yang dipaparkan dalam filem ini, kerap kali diajuk dan dilakonkan semula. Sehingga kini bayaran hanya RM4000 yang diterima Jon Heder untuk berlakon dalam filem ini diceritakan sebagai rujukan kepada pelakon baru.

Menjadi filem pertama arahan pengarah legenda Robert Rodriguez, El Mariachi sebenarnya dibuat untuk tontonan masyarakat Mexico sahaja. Oleh kerana itulah filem tersebut dihasilkan hanya dengan menggunakan bajet RM27,300 sebelum dibeli penerbit Columbia Pictures untuk diedar di Amerika Syarikat. Bagi mereka yang berminat hendak belajar tentang pembikinan filem dengan bajet kecil, baca tentang kisah pembikinan filem ini. Tidak ada kru pengambaran dilantik, kamera digerakkan dengan kerusi roda dan yang paling penting, bagi pencahayaan - mereka terpaksa menggunakan lampu meja sebagai ganti.

Filem tahun 2008 lakonan Tom Hardy ini mengisahkan tentang seorang pemuda yang dipenjara namun lebih kerap dikurung dalam keadaan sendirian, sehingga menyebabkan dirinya mempunyai satu lagi identiti mirip Charles Bronson, salah seorang penjenayah paling terkenal di Britain. Hanya mempunyai bajet sebanyak RM162 ribu untuk keseluruhan produksi, pihak pembikinan filem terpaksa menggunakan sebuah rumah agam lama sebagai studio sementara bagi memaparkan semua latar belakang filem tersebut.

Trivia - Sekiranya dijumlahkan kos penerbitan kelima-lima filem ini, kos yang diperlukan bagi menghasilkan kelima-lima filem yang kami senaraikan di atas berjumlah RM2.1 juta. Ini adalah sesuatu yang hanya kami sedari selepas kami selesai menulis artikel ini.


Kisah Kejayaan Instagram Yang Asalnya Sebuah Aplikasi Minuman Keras

Siapa sangka aplikasi Instagram hanya mengambil masa 8 minggu untuk dibangunkan sebelum dilancarkan dalam App Store (Apple), dan dalam masa setahun setengah sahaja selepas pelancaran, aplikasi ini telah dibeli oleh Facebook dengan harga $USD1 billion dalam bentuk tunai dan stok.

Namun, kejayaan Instagram bukanlah dicapai dalam masa satu malam, ianya melibatkan cabaran dan kegagalan serta pelbagai konflik sebelum berjaya.

Instagram diasaskan oleh Kevin Systrom, seorang graduan dari Stanford University. Pada tahun 2009, beliau bekerja di Nextstop, sebuah startup agensi pelancongan. Pada Julai tahun berikutnya, Nextstop dibeli oleh Facebook.

Sebelum itu, Kevin turut pernah bekerja di Google sebagai pembantu pembangunan korporat, dan pernah menjalani latihan industri di Odeo, syarikat yang kemudiannya melalui penjenamaan semula sebagai Twitter.

Kevin tidak mempunyai pendidikan formal dalam bidang sains komputer. Ketika masih bekerja di Nextstop, beliau mempelajari cara untuk coding pada waktu malam dan ketika hujung minggu. Hasilnya, beliau berjaya membangunkan sebuah prototaip yang dikenali sebagai Burbn, sebagai inspirasi dari cita rasa beliau terhadap whiskey dan bourbons (arak).

Segalanya berubah apabila Kevin menghadiri sebuah parti anjuran sebuah syarikat startup iaitu Hunch pada Mac 2010. Di parti inilah Kevin berkenalan dengan 2 orang pelabur masing-masing dari syarikat Baseline Ventures dan Andreessen Horowitz.

Beliau menunjukkan prototaip hasil ciptaan beliau kepada mereka, dan mereka membuat keputusan untuk bertemu dengan Kevin sekali lagi untuk berbincang lebih lanjut.

Selepas pertemuan pertama mereka, Kevin mengambil risiko dengan membuat keputusan untuk berhenti kerja dan memberi sepenuh perhatian kepada Burbn. Hanya dalam masa 2 minggu, beliau berjaya memperolehi modal hasil pelaburan daripada Baseline Ventures dan Andreessen Horowitz.

Dengan modal yang ada, Kevin mula menubuhkan sebuah pasukan, dan antara yang terawal yang menyertai beliau adalah pengasas bersama Instagram iaitu Mike Krieger, yang hanya berusia 25 tahun pada ketika itu dan berasal dari Brazil. Mike juga seorang graduan dari Stanford University.

Keduanya berkenalan ketika masih di Stanford dan mereka kerap kali terserempak di kedai kopi San Francisco. Mike pernah bekerja sebagai jurutera dan juga pernah menjadi pereka di Meebo, sebuah platform media sosial.

Selepas penyertaan Mike, mereka menilai semula Burbn dan membuat keputusan untuk hanya fokus kepada satu perkara, iaitu gambar. Mereka bermula dengan mengkaji secara berhati-hati dan terperinci aplikasi-aplikasi dalam kategori fotografi.

Aplikasi Hipstamatic menyerlah antara aplikasi dalam kategori ini kerana popularitinya dan mempunyai ciri-ciri menarik seperti penggunaan filter untuk mencantikkan gambar. Namun, aplikasi ini kekurangan dari segi elemen keupayaan sosial.

Kedua usawahan muda ini sedar akan potensi dalam membangunkan sebuah aplikasi yang boleh menghubungkan Hipstamatic dan Facebook dengan elemen sosialnya. Kevin dan Mike terpaksa membuat keputusan yang getir dan kritikal untuk mengubah sepenuhnya ciri-ciri Burbn hanya kepada gambar, komen dan like.

Pada masa yang sama, mereka menamakan semula Burbn kepada Instagram. Nama Instagram adalah hasil gabungan instant dan telegram, yang membawa maksud telegram segera.

Kini dengan visi yang lebih jelas, Kevin dan Mike bekerja keras untuk menambaik pengalaman pengguna dalam perkongsian gambar. Mereka mempunyai fokus ke arah minimalis, yakni memerlukan tindakan yang paling minima dari pengguna ketika menggunakan aplikasi mereka.

Selepas 8 minggu memperincikan aplikasi Burbn kepada Instagram, mereka berkongsi aplikasi berkenaan dengan rakan-rakan mereka sebagai beta test, memperbetulkan masalah bugs dan kemudiannya melancarkan Instagram.

Instagram secara rasminya dilancarkan pada 6 Oktober 2010. Dalam masa beberapa jam selepas pelancaran, Instagram menjadi aplikasi perkongsian gambar percuma nombor 1 dalam App Store, dengan pengguna sebanyak 25,000.

Pada hujung minggu pertama Instagram dilancarkan, aplikasi ini menjadi sangat popular dengan muat turun sebanyak 100,000 kali, dan pada pertengahan bulan Disember, jumlah pengguna Instagram telah berjaya mencapai 1 juta.

Instagram dilancarkan pada masa yang sangat tepat, pada ketika iPhone 4 dengan kamera yang lebih baik baru sahaja dilancarkan 4 bulan sebelumnya.

Kevin mengenali Jack Dorsey (Pengasas Twitter) ketika menjalani latihan industri di Odeo. Jack sangat berminat dengan idea Instagram dan syarikat berkenaan. Selepas Jack kembali ke Twitter sebagai Pengerusi Eksekutif pada Mac 2011, beliau telah dilaporkan menawarkan $USD500 juta dalam bentuk stok untuk membeli Instagram. Walaubagaimanapun, Kevin menolak tawaran tersebut kerana berpendapat Instagram akan terus kekal sebagai sebuah syarikat bebas.

Sehingga Mac 2012, aplikasi ini telah mempunyai pengguna seramai 27 juta. Pada April tahun sama, Instagram dilancarkan untuk pasaran telefon Android. Dalam masa sehari sahaja, aplikasi ini telah dimuat turun sebanyak 1 juta kali.

Kevin dan Mark Zuckerberg berkenalan di sebuah acara yang diadakan di Stanford, dan mereka berdua juga terus berhubung ketika populariti Instagram sedang meningkat naik.

Pada April 2012, Facebook menawarkan $USD1 bilion dalam bentuk tunai dan stok bagi membeli Instagram, dan berjanji tidak akan campur tangan dalam pengurusan syarikat berkenaan. Tawaran berkenaan diterima oleh Kevin dan Instagram menjadi milik Facebook sehingga kini.

Pembelian Instagram oleh Facebook terus melonjakkan jumlah pengguna Instagram. Walaupun kini menjadi milik Facebook, Instagram terus diterajui oleh pasukan yang sama memulakan aplikasi berkenaan.

Mereka ada membuat beberapa perubahan terhadap ciri-ciri Instagram, namun masih mengekalkan ciri-ciri asal iaitu keutamaan kepada perkongsian gambar yang mesra pengguna. Sehingga April 2017, pengguna aktif Instagram adalah sekitar 700 juta orang.

Idea awal penubuhan Instagram bukanlah terhasil secara langsung, namun ia merupakan kesinambungan yang terhasil berdasarkan kajian permintaan oleh Kevin dan Mike. Mereka berusaha keras untuk mencapai kejayaan yang digapai hari ini.


Inilah Benda Paling Panas Dan Paling Sejuk Di Alam Semesta

Suhu paling panas yang pernah dicatatkan di muka bumi adalah pada 13 Julai 1913 di Death Valley, California iaitu mencecah 56.7 darjah selsius. Dan jika ditanyakan apakah benda yang terpanas di dunia dan alam semesta ini? Rata-rata akan menjawab matahari.

Suhu yang dipancarkan oleh matahari pada permukaannya adalah setinggi 5,505 darjah selsius, manakala teras matahari mengeluarkan suhu setinggi 15 juta darjah selsius. Tak usah ditanyakan tahap kepanasan suhu ini, namun ia bukanlah yang paling panas di alam semesta.

Ia dianggap sebagai "sejuk" jika dibandingkan dengan bintang-bintang lain, terutamanya supernova.

Supernova merupakan kejadian sementara yang menandakan peringkat perubahan hidup bagi sesebuah bintang. Kitar hidup bintang tamat dengan serta merta dengan letupan yang sangat besar, iaitu yang terbesar di angkasa lepas.

Ketika ini berlaku, suhunya boleh mencecah 100 billion darjah selsius. Suhu ini adalah 6,000 kali ganda suhu teras matahari. Dan sekali lagi, supernova bukanlah benda yang paling panas di alam semesta ini.

Malah, pasti anda tak pernah jangka bahawa benda yang paling panas di seluruh alam semesta ini dihasilkan oleh manusia sendiri, di atas muka bumi, lebih tepat, di Switzerland iaitu di CERN, organisasi penyelidikan Eropah yang mengendalikan makmal fizik zarah terbesar di dunia.

Ahli fizik di CERN melanggarkan ion-ion plumbum di antara satu sama lain untuk membentuk plasma "quark-gluon", atau "subatomic soup" bagi menghasilkan semula keadaan yang mungkin berlaku beberapa saat selepas Big Bang.

Dan apabila ia berlaku, suhu yang diikuti dengan letupan yang sangat dahsyat, mencecah 5.5 trilion darjah selsius.

Suhu ini adalah 360,000 kali ganda teras matahari. Suhu ini telah mengatasi rekod sebelum ini iaitu 4 trilion darjah selsius. Mampukah ia menjadi lebih panas? Secara teorinya, ya.

Terdapat had rendah suhu, di mana suhu yang menyebabkan pergerakan tak mampu berlaku, iaitu dikenali sebagai Absolute Zero dengan magnitud -273.15 darjah selsius.

Tempat yang paling sejuk atau tersejuk dalam sistem solar sebenarnya tak jauh daripada kita. Suhu berhampiran kutub selatan di bulan mempunyai suhu serendah -240 darjah selsius. Suhu ini mengalahkan suhu di Pluto.

Namun, tempat yang paling sejuk di alam semesta ketika ini adalah Boomerang nebula, yang terletak sejauh kira-kira 5,000 tahun cahaya daripada bumi. Suhunya adalah serendah -272.15 darjah selsius.

Dan sekali lagi, ia bukanlah suhu yang paling rendah pernah direkodkan dalam sejarah.

Suhu yang paling rendah pernah direkodkan berlaku di Bumi, iaitu di sebuah makmal bawah tanah di Itali. Penyelidik-penyelidik kolaborasi Cryogenic Underground Observatory for Rare Events (CUORE) telah menghasilkan sebuah peti sejuk yang menghasilkan suhu serendah -274.144 darjah selsius.

Suhu ini dikekalkan selama 2 minggu untuk melakukan penyelidikan terhadap tingkah laku neutrino.


Mahu Bekerja Sebagai Pakar Gunung Berapi? Ketahui 5 Fakta Menarik Ini

Di seluruh dunia, terdapat lebih 600 juta orang yang tinggal berhampiran salah satu daripada 1,500 kawasan gunung berapi aktif. Siapakah yang bertanggungjawab memastikan keselamatan penduduk ini daripada letusan berikutnya? Tidak lain dan tidak bukan, jawatan ahli vulkanologi iaitu pakar atau pengkaji yang mengkaji tentang gas, abu dan lahar gunung berapi.

Anda mesti tidak banyak mengetahui tentang kerjaya sebagai seorang ahli vulkanologi, kan? Mengapakah pekerjaan ini dianggap penting, walaupun menetap beribu batu jauhnya dari gunung berbahaya itu? Kami kongsikan beberapa fakta menarik tentang bidang dan pekerjaan seorang "doktor volkano."

Menurut Arianna Soldati, seorang penyelidik yang mengkaji aliran lava dari University of Missouri, 95% orang yang bertanya tentang kerjanya tidak tahu apa itu vulkanologi.

Vulkanologi ialah suatu bidang yang mempelajari bagaimana sebuah gunung berapi terbentuk, diperbuat daripada apa, benda apakah yang diletuskan dan bermacam-macam lagi aspek meliputi gunung berapi. Ramai ahli vulkanologi yang mempunyai ijazah dalam bidang geologi. Soldati misalnya, merupakan seorang ahli geologi fizikal yang mengumpulkan sampel dari tapak dan menganalisa sampel tersebut untuk mengetahui komposisinya.

Sementara yang lain pula adalah ahli geofizik yang mengkaji plat tektonik dan peranannya dalam letusan gunung berapi serta gempa bumi. Ahli geokimia dan ahli petrologi pula mengkaji gas serta mineral yang terdapat pada gunung berapi manakala ahli geodesi pula melihat kepada sebarang kecacatan bentuk muka bumi di sekeliling gunung berapi untuk mengetahui jika ada magma yang terkumpul di lapisan bawahnya. Kesemua disiplin yang jauh berbeza ini berganding bahu untuk bekerja bersama-sama mengkaji sifat gunung berapi.

Jacob Lowenstern merupakan Ketua Program Bantuan Bencana Gunung Berapi di Pusat Penyelidikan Geologi Amerika Syarikat, iaitu sebuah agensi kerajaan yang memantau 169 buah gunung berapi aktif di sana, terutama sekali di Hawaii, Alaska, Washington dan Oregon.

Selain itu, agensi tersebut memberikan bantuan dan latihan kepada ahli vulkanologi dari negara luar kerana sebuah sistem gunung berapi yang aktif tidak tahu erti sempadan. Program yang ditawarkan membantu menyelamatkan manusia dan haiwan daripada kebinasaan yang dibawa oleh aliran lava, gelongsoran lumpur dan gas.

Gunung berapi di bawah permukaan air boleh menyebabkan bahaya kepada kapal seperti pumis yang terapung, berlainan dengan gunung berapi atas tanah yang mampu menggoncangkan dunia. Semasa gunung Eyjafjallajökull di Iceland meletus pada tahun 2010, asap abunya yang tinggi dan tebal telah menyebabkan kesemua penerbangan dari dan ke Eropah serta Britain terkandas selama seminggu. Menurut Soldati, ketika itu, tidak ada siapa yang tahu tahap yang selamat untuk mulakan penerbangan kerana masih belum ada kajian dibuat tentangnya.

Pada tahun 1815 ketika gunung berapi Tambora meletus di Indonesia, ia telah menyebabkan penduduk hidup dalam kegelapan sepanjang tahun akibat asap abu tebal telah menghalang matahari hingga menyebabkan tumbuhan mati, kebuluran dan sehingga 100,000 orang terkorban.

Ada masanya sesuatu kes yang amat berat akan terjadi dan menyebabkan isu global seperti kes-kes ini. Di sinilah tugas ahli vulkanologi diperlukan.

Lebih kurang 80% letusan berlaku di bawah permukaan laut. Ia bukanlah sesuatu yang mudah untuk dibuat kajian oleh para ahli vulkanologi. Sebelum beberapa tahun yang lalu, peta komprehensif yang membentangkan pelan dasar lautan masih belum wujud. Ahli vulkanologi pula tidak boleh melihat dengan mata kasar sebuah gunung berapi yang berada 3,000 kaki jauhnya di dasar laut.

Kini, teknologi telah berjaya mengatasi segala masalah itu. William Wilcock mengkaji Paksi Gunung Laut di Lautan Pasifik yang merupakan gunung berapi paling aktif di kawasan Timur Laut Pasifik. Beliau menggunakan balai cerap laut dengan infrastruktur cabled array. Dengan teknologi ini, mereka mampu memantau bahan kimia dan suhu dalam air, mengukur ruang magma dan sentiasa memerhatikan potensi berlakunya gempa bumi yang boleh menjadi punca letusan gunung berapi.

Walaupun gunung berapi membentuk lapisan atmosfera yang asal dengan menghasilkan karbon dioksida dan nitrogen yang diperlukan dalam kehidupan, gas-gas lain yang terhasil daripada gunung berapi seperti sulfur dioksida meningkatkan kebolehan atmosfera untuk menyimpan haba. Kajian seperti inilah yang mengimbangi pemahaman tentang masa depan dunia. Kini banyak penyelidikan sedang dijalankan untuk mengetahui hubungan antara aktiviti gunung berapi dengan perubahan iklim dan bagaimana kedua-duanya mengeruhkan keadaan antara satu sama lain.

Ada sesetengah ahli vulkanologi yang berasa bimbang dengan perubahan iklim, terutamanya melibatkan Iceland di mana litupan ais yang mencair boleh melepaskan tekanan pada ruang magma dan boleh menjadi punca lebih banyak letusan gunung berapi pada masa akan datang. Menurut seorang ahli geofizik, Magnus Guðmundsson, kesan pengurangan tekanan pada ruang magma itu dilaporkan akan menjadi seperti "gabus pada sebotol champagne yang terpelanting secara mengejut apabila dilonggarkan."

Walaupun seorang ahli vulkanologi banyak menggunakan peralatan canggih dan berteknologi tinggi seperti seismometer, spektrometer, satelit dan sebagainya, satu alatan paling penting dalam kerjaya ini adalah tukul batu yang diperbuat daripada besi.

Menurut Soldati, selain membawa buku nota untuk mencatat pemerhatian, tukul ini digunakan untuk menghancurkan batuan dan juga mengumpul sampel leburan lava. Untuk mengambil sampel, beliau akan menghayunkan tukul ke dalam lava sambil menghalakan bucu tajam sebelum memasukkan leburan yang bersuhu sekitar 1,100 darjah Celsius itu ke dalam sebuah baldi berisi air. Kaedah ini akan mempercepatkan penyejukan lava yang akan menukarnya kepada kaca. (Jika proses penyejukan berlaku perlahan-lahan, lava akan bertukar menjadi batu).

Sampel yang diambil akan dibawa ke makmal dan diuji menggunakan mesin seperti viskometer silinder sepusat yang akan mencairkan sampel lava untuk mengukur tahap kelikatan. Tahap kelikatan inilah yang akan menentukan betapa kuat sesuatu letusan. Lava yang kurang likat hanya akan mengalir keluar daripada gunung berapi manakala lava yang lebih tumpat akan menyebabkan letupan yang menghancurkan sisi gunung dan menyebabkan lava, batuan dan asap debu berterbangan.

Begitulah antara tugas yang dilakukan oleh seorang ahli vulkanologi. Tidak dinafikan, kerjaya ini agak berbahaya namun kajian gunung berapi ini sebenarnya memberikan banyak impak positif dalam kehidupan. Sebagai contoh, gunung berapi akan menjadikan tanah lebih subur daripada biasa. Banyak tanaman yang paling produktif di dunia ini ditanam menggunakan abu gunung berapi yang kaya dengan mineral.

Selain itu, letusan gunung berapi juga akan menyebabkan pembentukan tanah baru seperti letupan Gunung Kilauea di Hawaii misalnya yang berjaya menambahkan seluas 500 ekar tanah di sana pada tahun 1983. Begitulah besarnya kekuasaan Allah yang telah menciptakan alam semesta ini dalam keadaan teratur dan seimbang. Tak ada yang lebih, tak ada yang kurang. Subhanallah.


10 Negara Yang Amat Menyedihkan Bagi Kaum Wanita

Berdasarkan hadis Nabi S.A.W dimana Nabi menjawab persoalan Abu Hurairah kepada siapa kita perlu berbakti? Sebanyak tiga kali Nabi menyuruh kita berbakti kepada ibu, dan selepas itu baru ayah membuktikan bahawa Islam sangat mengangkat martabat kaum wanita atau perempuan di dunia ini.

Bagi anda (wanita) yang kini menetap dan berkerakyatan Malaysia, anda patut merasa bangga dan bersyukur kerana isu penindasan atau jenayah terhadap kaum wanita tidak begitu tinggi di negara kita. Kali ini kami ingin kongsikan 10 buah negara yang banyak berlaku kes jenayah dan penindasan terhadap wanita.

Sekiranya anda seorang perempuan yang suka melancong dan mengembara ke serata dunia (travel), anda boleh jadikan artikel ini sebagai rujukan agar anda tidak tersalah pilih calon suami dari negara yang disebutkan.

Hanya 17% wanita di Niger berumur antara 15 hingga 24 tahun yang boleh membaca, menurut sebuah senarai yang disusun oleh One Campaign (sebuah organisasi bebas yang mempunyai misi untuk menghapuskan kemiskinan tegar dan penyakit berjangkit).

Selain itu, Save the Children telah mengeluarkan sebuah laporan pada tahun 2016 tentang negara terbaik dan terburuk untuk gadis-gadis berdasarkan 5 faktor. Antara faktornya termasuklah perkahwinan kanak-kanak.

Menurut laporan berkenaan, 76% anak gadis di negara-negara berkenaan berkahwin pada usia sebelum 15 tahun, dan seorang daripada 5 gadis remaja melahirkan bayi dalam tempoh setahun secara purata. Niger menduduki tempat terakhir dalam senarai laporan tersebut.

Menurut sebuah profil daripada UNICEF, 34% wanita berusia antara 15 hingga 49 tahun di Sudan dipercayai dipukul oleh pasangan atau suami masing-masing. Menurut sumber yang sama, 34% wanita negara tersebut dalam linkungan usia 20 hingga 24 tahun berkahwin atau dipaksa berkahwin ketika usia mereka mencecah 18 tahun.

Menurut sebuah senarai yang disusun One Campaign, hanya sebanyak 38% gadis Mali yang berjaya menamatkan pendidikan sekolah rendah. Dari segi politik, jumlah wanita dalam parlimen hanya sebanyak 9% berbanding lelaki. Berbanding sebuah lagi negara di Afrika iaitu Rwanda, peranan wanita di dalam parlimen adalah lebih tinggi iaitu pada 64%.

Menurut laporan yang dikeluarkan oleh United Nations (UN) pada tahun 2010, seorang daripada 5 wanita Iraq mengalami masalah penderaan rumah tangga, dan kajian pada tahun 2012 oleh Kementerian Perancangan (Iraq) menunjukkan sekurang-kurangnya 36% wanita Iraq yang sudah berkahwin pasti pernah didera oleh suami mereka.

Congo mempunyai potensi untuk menjadi sebagai salah sebuah negara terkaya di Afrika kerana kekayaan sumber semula jadi negara berkenaan. Walaubagaimanapun, ia kekal menjadi antara negara termundur di dunia, dengan sekurang-kurangnya 7.5 juta rakyatnya memerlukan bantuan kemanusiaan.

Pada tahun 2010, seorang wakil UN merujuk kepada Congo sebagai 'ibu negara perogol di dunia'. Menurut sebuah kajian, sekurang-kurangnya 48 orang wanita dirogol setiap jam.

CAR terbabit dengan keganasan sejak konflik bersenjata sejak tahun 2013, dan kes-kes keganasan terhadap wanita termasuklah kes rogol telah dilaporkan oleh UN.

Pada tahun 2013, seorang pelapor khas tentang keganasan terhadap wanita iaitu Rashida Manjoo telah melaporkan bahawa terdapat banyak kes penderaan seksual dan rogol terhadap wanita di kawasan-kawasan yang dilalui oleh pejuang-pejuang Seleka.

Keganasan terhadap wanita dan anak gadis menjadi kebimbangan yang serius di Pakistan. Antara kes-kes yang dilaporkan adalah perkahwinan kanak-kanak, rogol, pembunuhan terhormat (honor killings) bagi menjaga maruah, serangan asid dan keganasan rumah tangga.

Menurut United Nations Population Fund, kira-kira 2.6 juta orang wanita dan gadis di Yaman terdedah kepada keganasan berasaskan jantina, dengan 52,000 orang wanita berisiko terhadap keganasan seperti samun, rompakan, penindasan seksual dan juga rogol.

Menurut laporan oleh Human Right's Watch, hanya 37% wanita Afghan yang boleh membaca, dan satu pertiga gadis berkahwin sebelum usia 18 tahun (kadang kala dipaksa berhenti belajar untuk berkahwin). Kadar kematian ibu / wanita di negara tersebut juga sangat tinggi. Kebebasan awam bagi jantina itu juga agak terhad.

Sehingga Mac 2011, Syria terbabit dengan apa yang dikatakan sebagai 'bencana kemanusiaan yang paling teruk pada masa kini'. Ramai wanita telah dilaporkan dirogol dan didera di penjara-penjara rahsia setiap hari. Kes malnutrisi dan keganasan terhadap jantina tersebut juga adalah perkara lazim di negara berkenaan.

Secara keseluruhan, bukan wanita sahaja yang terpaksa mengharungi duka perit setiap hari di Syria, anak-anak kecil dan bayi turut menderita dan ramai yang terbunuh akibat daripada kerakusan manusia itu sendiri.

Boleh dikatakan kesemua negara dalam senarai ini terletak di benua Afrika dan kawasan Timur Tengah. Senarai ini banyak menyebut tentang kes-kes rogol, serangan seksual, pembunuhan dan sebagainya yang terjadi kepada rakyat wanita di negara berkenaan.

Banyak lagi negara lain yang menjadi mimpi ngeri bagi wanita di negara yang tak disebutkan. Kes-kes yang disebutkan di atas turut berlaku di Malaysia, hanya pada kadar yang lebih rendah. Diantara kes jenayah di negara ini yang mensasarkan golongan wanita adalah seperti kes ragut dan rogol.

Jadi wanita Malaysia, jangan biarkan diri anda didera atau menjadi mangsa kes-kes jenayah. Lengkapkan diri anda dengan ilmu seni mempertahankan diri dan lawan mereka yang cuba mengambil kesempatan ke atas anda. Jangan diamkan diri sekiranya menjadi mangsa cabul atau mangsa jenayah lain.


Ini Perbandingan Perbelanjaan Billionaire (Jerung) Dan Orang Biasa (Bilis)

Di Malaysia, usahawan billionaire dianggap sebagai jerung (otai) manakala orang yang berpendapatan sederhana dan ke bawah di anggap bilis atau sayur. Terdapat kira-kira 2,000 jerung billionaire di atas muka bumi ini sehingga Februari 2017. Bagi peniaga billionaire, perbelanjaan mereka tersangatlah sukar untuk dibayangkan.

Ini adalah kerana orang kebanyakan tidak terjangkau akal akan nilai yang sangat besar ini, dan nilai kekayaan berbilion-bilion ringgit bukanlah satu pengalaman yang biasa dirasai oleh orang ramai.

Jadi, bagaimana kita orang kebanyakan nak bayangkan bajet belanja bagi seorang billionaire? Sebelum itu, perlu kita turunkan pendapatan seorang billionaire kepada RM195,000 (purata pendapatan tahunan Amerika) supaya kita dapat membandingkan bajet secara sama rata.

Menjelang 2018, Jeff Bezos, CEO Amazon, telah mengatasi Bill Gates sebagai manusia terkaya di dunia dengan jumlah kekayaan sebanyak RM485 billion.

Namun Bill Gates telah mengumpulkan sebanyak RM468 billion sejak 1987 hingga 2016. Daripada jumlah ini, sebanyak RM312 billion merupakan nilai kekayaan peribadi dan selebihnya iaitu RM156 billion lagi dikawal oleh yayasan kebajikaan mereka.

Jadi, purata pendapatan tahunan Bill Gates adalah sebanyak RM15.6 billion.

Kekayaan Jeff Bezos meningkat sekurang-kurangnya RM124.8 billion, bersamaan RM3957 sesaat pada tahun 2017.

Kekayaan kedua-dua manusia ini terlalu ekstrem, dan bukanlah bandingan. Tapi bagaimana dengan pendapatan billionaire biasa yang lain?

Purata nilai kekayaan dalam senarai Forbes adalah kira-kira RM7.8 billion, jadi anggaran pendapatan tahunan adalah 1 per 10 daripada nilai ini iaitu, RM780 juta setahun.

Nilai pendapatan ini bersamaan dengan RM24.67 sesaat. Nilai ini juga adalah bersamaan dengan 480 kali ganda purata pendapatan global, iaitu RM0.05 sesaat. Dan bagi setiap tahun, pendapatan seorang billionaire biasa adalah 4,000 kali ganda pendapatan purata penduduk Amerika.

Dan pada tahun 2017, pendapatan Jeff Bezos adalah 150 kali ganda billionaire biasa, bersamaan 600,000 kali ganda purata pendapatan penduduk Amerika.

Disebabkan pendapatan seorang billionaire biasa adalah 4,000 kali ganda purata pendapatan penduduk Amerika, ini bermakna perbelanjaan sebanyak RM4,000 bagi billionaire tersebut bersamaan dengan perbelanjaan RM1 penduduk biasa.

Jika satu percutian itu berharga RM2,000 bagi orang biasa, namun bagi billionaire ini hanyalah RM0.50. Pada skala sebesar ini, bajet belanja makanan tahunan bagi billionaire ini adalah hanya seperti RM3, iaitu RM12,000 bagi orang biasa.

Sebuah kereta yang berharga RM100,000 bagi orang kebanyakan hanyalah seperti RM25 dan bagi rumah yang berharga RM400,000 bagi orang biasa dirasakan seperti RM100 bagi billionaire ini.

Jika hendak membeli kapal mewah seperti yang dibeli Jho Low yang berharga RM1 billion, billionaire biasa merasakannya hanya seperti RM250,000 sama seperti orang kebanyakan membeli kereta BMW atau Mercedes.

Perlu diingatkan, ini hanyalah bagi billionaire biasa, dan bukan 10 manusia terkaya. Perbandingan antara billionaire biasa ini dengan Bill Gates adalah 1:20. Jadi jika sebuah kapal mewah berharga RM1 billion bagi orang biasa dirasakan seperti RM250,000 bagi seorang billionaire biasa, bagi Bill Gates pula, ia hanyalah seperti RM12,5000.

Dan kekayaan mereka sentiasa bertambah setiap tahun. Namun, ini semua hanyalah harta dunia dan tidak akan mampu dibawa masuk ke kubur. Semakin banyak harta kita di dunia, semakin banyak yang akan dipertanyakan ketika kita mati nanti.

Bukan sebanyak mana harta kita yang penting, tetapi ke mana kita menggunakannya.


6 Objek Biasa Yang Kelihatan Sangat Menakjubkan Di Bawah Lensa Mikroskop

Siapa pernah gunakan mikroskop? Pasti ramai yang pernah ketika melakukan eksperimen ketika sekolah menengah kan? Bagi mereka yang bekerja dalam bidang yang menggunakan alat ini pasti sudah biasa.

Mikroskop biasanya bukanlah alat yang dibeli oleh sesiapa pun untuk tujuan hiburan. Namun, kalau mendapat peluang menggunakan mikroskop yang berkuasa tinggi, pasti anda takkan lepaskan peluang untuk meletakkan apa sahaja di bawahnya.

iluminasi.com ingin kongsikan 7 objek biasa yang kelihatan sangat menakjubkan di bawah lensa mikroskop.

Tahukah anda jerung adalah satu makhluk yang sangat menarik dan pelik. Spesis ini akan mati jika berhenti bergerak, mampu menghidu setitik darah dalam kolam sebesar kolam Olimpik dan bayi-bayi jerung akan memakan sesama sendiri sehingga tinggal hanya satu daripada mereka.

Namun tiada apa yang menarik pada kulit mereka, tak ada siapa yang tertarik dengan kulit jerung, kan?

Namun, sebenarnya kulit jerung adalah sangat menarik. Jika dilihatkan dengan mata kasar, ia seperti kulit biasa, tetapi sebenarnya ia diperbuat daripada gigi-gigi kecil.

Sisik-sisik kecil yang anda lihat ini dikenali sebagai "denticle" dan berfungsi membantu mengurangkan seretan ketika jerung berenang di laut

Biasanya jus oren dihidangkan untuk sarapan. Cuba lihat jus oren ini, kelihatan seperti mana-mana jus oren. Ia diberikan nama oren kerana warnanya yang jelas berwarna oren atau jingga.

Namun apabila berada di bawah lensa mikroskop, jus oren hanya mempunyai sedikit sahaja warna oren. Ia lebih kelihatan seperti sebuah lukisan abstrak atau hasil daripada pensel warna yang diasah, daripada jus oren.

Salji merupakan hasil daripada air hujan yang turun ketika suhu beku. Disebabkan saiznya yang kecil dan struktur yang rapuh, adalah mustahil bagi mata kasar kita untuk melihat rupa bentuk sebenar salji.

Semuanya sudah jelas dan nyata mengapa bentuk salji dilukis seperti yang kita lihat sebelum ini, seperti yang digambarkan pada pendingin hawa. Rupanya itu lah bentuk salji yang sebenar apabila dibesarkan beribu-ribu kali.

Untuk berpuluh tahun lamanya kapur tulis digunakan untuk menulis di atas papan hijau di dalam bilik darjah pada satu ketika dahulu. Ia mempunyai struktur legap namun menjadi serbuk ketika ditulis.

Daripada mata kasar anda, pasti tak terbayangkan rupa sebenar kapur tulis kan? Ia kelihatan seperti sel-sel yang anda belajar dalam kelas biologi, yang berkumpul membentuk seperti sebiji bola. Sangat menakjubkan, ia seperti disusun dengan begitu rapi.

Saiz garam kosher adalah sedikit besar daripada garam biasa. Ia diberi nama tersebut kerana kebolehannya untuk menyerap darah pelbagai daging, membuatkannya kosher atau "halal".

Namun, bentuk sebenarnya adalah seperti sebuah kuil atau piramid yang tidak siap dan terbengkalai. Ia juga kelihatan seperti bakteria dalam badan yang sedang berkumpul.

Air, jika ditanyakan apakah rupa dan bentuknya, pasti amat sukar untuk dijelaskan. Ia tidak mempunyai bentuk tetapi mengikut bentuk bekas yang diisinya. 2/3 daripada bumi, dan juga badan manusia adalah air, namun kita tak dapat menjelaskan bagaimana rupa air.

Ia seolah-olah bercahaya seperti di angkasa lepas. Namun apa yang pelik yang anda lihat ini bukanlah air laut, tetapi penghuni-penghuninya yang terdapat kira-kira 247 quadrililion di dalamnya.

Jika anda tertelan air laut, inilah yang akan masuk ke dalam badan anda. Ini merupakan diatom iaitu terma yang diberikan kepada beberapa jenis alga mati yang terapung di lautan.